c: text/html

text:
Jauh-jauh neang abdi, nyiar-nyiar pimelangeun
Mun teu tulus ka paseukna, ka pancirna oge hade.
Mun teu tulus ka lanceukna, ka adina oge hade.
Test B Inggris
Bu Lia: “Ayeuna ibu rék ngetést maranéh anu bisa ngajawab bener, meunang balik ti heula ! “,
saur ibu guru Lia.
Bu Lia : Fitha, sok sebutkeun contona irregular verb !
Fitha : “Bring – brought – brought, hartosna nyandak”
Bu Lia : “Alus. Cikan Yogi ! Tong heureuy baé !”, si Yogi katelah tukang heureuy.
Yogi : “Dag – dig – dug, hartosna abdi teu acan ngadamel PR”.
Bu Lia : Nangtung dihareup !
Ngajar Basa Inggris ku basa Sunda:
“Ayeuna ibu rék ngetést maranéh ihwal present continous“, saur ibu guru Lia.
“Ridwan, sok sebutkeun contona present continous !”, ibu guru Lia naros.
“Hi istuning (he is tuning),hartosna dia keterlaluan “.
“Déni !"
“Déy weureu daun (they were down), hartosna mereka weureu daun”
” Kahareup kabéh! Matak TBC ngajar barudak kawas kieu mah !”, bu Lia bendu.
Budak Jago Ngomong Ingris
Kuring mah teu aneh, upami barudak urang Ingris anu di London umur 9 tahun tos lancar ngagunakeun basa Inggris.
- Atuh puguh we Kang, pan maranehn teh urang Inggris anu di London, puguh we lancar kana basa Inggrisna.
+ Tah anu aneh mah ningali barudak urang Sunda aya di kota-kota Tatar Sunda umur 9 tahun masih aya keneh anu tacan lancar basa Sundana.
- Perkawis eta mah sim kuring moal ngomentaran ah..
Tukang Manuk
“Sabaraha mang manuk ieu hargana ?” ceuk saurang lalaki ka tukang manuk.
“Tah anu keur nyanyi mah hargana sajuta. Lamun itu tuh, anu cicing bae, eta mah dua juta” bari nunjuk manuk anu ngahiul bae dina kurung.
“Har, naha bet mahal keneh anu cicing bae geuning Mang?”
“His, pan eta anu nyiptakeun laguna”
Tuturut Munding
“Dewek mah keuheul kapamjikan euy, teu kaop tatangga meuli itu, boga ieu, sok langsung nurutan, dasar si panas baran…!” Mang Sarkim gegelendeng.
“Pamajikan nukitu patut mah bales wae atuh..!” Mang Jupri kalahka mapanas.
“Nya kumaha kitu..?”
“Kieu geura lamun ningali tatangga kawin deui..buru-buru urang ge kawin deui..!”
“Satuju euy…!” Mang Sarkim atoh.
Lagu Jaman Keur Budak:
Bulantok-bulantok Bulan gede bulan montok Moncorong sagede batok Bulantok-bulantok Aya bulan sagede batok Bulanting-bulanting Aya bulan sagede piring.
Bilih aya deui lagu nu sanesna mangga dihaturanan ka payun.
Si Uci AKABRI
" Saha nu hoyong lebet ka surga, Ngacung ! " ceuk bu guru TK.
" Abdi,bu! " ear barudak bari ngaracungkeun curuk.
aya 1 murid teu ngacung, di taros ku bu guru
" Uci teu ngacung, teu hoyong lebet ka surga?" ceuk bu guru
" Abdi emut ka pun bapa, almarhum"ceuk uci
" Muhun cep, nanging tetep kedah hoyong lebet ka surga mah"ceuk bu guru
" emut wasiat pun bapa, Poko na mah, rek kumaha ge abdi kedah lebet AKABRI " ceuk uci
Malam Mingguan
Mulih ti malam mingguan teh si ira lumpat bari ceurik.
" Kunaon neng ?" ceuk ceu iom, " Neng di pegatkeun ku si ombi, umi" si ira nembalan." Ah, wios neng..emang lalaki mah Borokokok sadayana !, Ngke ge aya borokokok anu pas jeung neng ". Si neng ngalieuk ka bapa na, bari ceurikna ngabedasan. Ari kang tatang, bapa na si ira, mah molohok bari lieur.

robotstxt: allowed

filter: keep


text:
Hayam Pelung
Hayam pelung awalna mah ngan saukur aya di Jawa Kulon utamana di wewengkon Cianjur, tapi dina kamekaranana kiwari mah, hayam pelung téh geus réa sumebar ka sababaraha wewengkon di Indonésia. Hayam Pelung kaasup hayam jenis buras (bukan ras), nyaéta hayam anu asalna asli ti Indonésia. Tina wangun jeung dedeganna mah méh sarua jeung hayam buras séjénna, ngan ari hayam Pelung mah boga sababaraha hal anu leuwih punjul tibatan hayam-hayam buras séjénna. Éta sabbarah hal kapunjullan hayam Pelung téh diantarana:
- Dedegan awak nu badag: Hayam pelung nyaéta jenis hayam buras anu paling gedé beuratna saupama dibandingkeun jeung hayam buras séjén. Hayam Pelung jago déwasa beuratna bisa nepi ka 5-6 Kg hijina, lamun hayam Pelung bikangna maksimal bisa nepi ka 3,5 Kg hijina téh. Alatan awakna nu gedé, hayam pelung ogé poténsial saupama dijadikeun hayam pedaging (peunciteun).
- Leuwih gancang gedé: Upama dibandingkeun jeung hayam buras nu séjén, tumuwuhna hayam pelung mah leuwih gancang. Ieu hal téh kusabab hayam pelung boga dedegan anu bongsor, anu matak tumuwuhna hayam pelung ti mimiti ciak nepi ka jadi hayam pelung déwasa bisa leuwih gancang.
- Sora kongkorongok nu ngalagu jeung panjang: Anu paling narik tina hayam pelung nyaéta sora kongkorongokna anu has nyaéta, aya irama/laguan jeung panjang. Hayam pelung anu kualitasna hadé boga sora anu teu ngan ukur panjang, tapi sora kongkorongokna téh ngelewung kalawan irama/laguna méh ketukan sora manuk perkutut
Iwal ti kapunjulan-kapunjulan éta, hayam pelung ogé boga ciri-ciri anu ngabédakeun hayam pelung jeung hayam buras séjénna, diantarana:
- Awak : postur awak/dedegan hayam pelung badag, tegep jeung gagah.
- Suku : Biasana suku hayam pelung leuwih gedé jeung warnana téh hideung semu biru.
- Bulu : Bulu dina hayam pelung katingalina leuwih hérang, jeung warna dina bulu hayam pelung teu pati aya warna anu has. Umumna mah warna bulu hayam pelung téh campuran antara hideung jeung beureum atawa campuran antara konéng jeung bodas atawa campuran héjo.
- Jawér : hayam pelung boga jawér anu jenisna jawér tunggal, rupa jawér hayam pelung badag, kandel jeung ajeg, sanajan aya sawaréh hayam pelung anu boga jawér déngdék. Warna jawérna beureum.
- Sora : sora kongkorongok hayam pelung leuwih ngalagu jeung leuwih panjang tibatan sora hayam buras séjén.
Umumna mah para penggemar hayam pelung katarik ngingu hayam pelung kusabab dedegan awakna anu badag, tumuwuhna hayam pelung anu gancang jeung beuki katarik sabada ngadéngé kelewungna sora kongkorongok hayam pelung anu iramana ngalagu jeung panjang. Iwal ti éta, kusabab awak hayam pelung jalu anu badag jeung pangbeuratna, nu matak hayam pelung boga poténsi sangkan jadi hayam buras pedaging. Ana pon hayam pelung bikangna biasana mimiti ngendog téh ti umur 160-210 poé, produktivitas ngendogna hayam pelung bikang bisa nepi ka 70 siki per taun, anu matak hayam pelung bikang boga poténsi pikeun jadi hayam buras petelur.
Kiwari geus réa jalma anu ngabudidayakeun hayam pelung iwal ti hobi ogé anu tujuanana sangkan jaganing géto bisa ngajaga kalumangsungan hirup hayam pelung sangkan tetep kajaga jeung teu punah. Salah sahiji cara anu dipaké pikeun numuwuhkeun rasa kacintaan dina ngabudidayakeun hayam pelung nyaéta ku diayakeunna kontés-kontés hayam pelung, utamana di wewengkon Jawa Barat. Diayakeunna kontés hayam pelung téh iwal ti minangka sarana pikeun ngajaga kalumangsungan hirup hayam pelung, ogé pikeun néangan bibit-bibit hayam pelung anu boga kualitas hadé. Kiwari mah hésé pisan meunang bibit hayam pelung anu sora kongkorongokna bening, ngalun/ngelewung jeung panjang téh. Ku sabab kitu perlu pisan diayakeun kontés hayam pelung téh sangkan bisa nimukeun bibit-bibit hayam pelung anu teu ngan saukur alus dedegan awakna tapi ogé sora kongkorongokna anu ngelewung jeung panjang.


text:
Wiktionary
Wiktionary (atawa, dina édisi Sunda katelah Wikamus) mangrupakeun proyék sadulur Wikipédia nu tujuanana pikeun nyusun hiji kamus wikiwiki nu bébas (kaasup tésaurus & léxikon) dina sadaya basa. Nuturkeun pamanggih Daniel Alston, Wiktionary mimiti disusun 12 Désémber 2002. 29 Maret 2004 dua Wiktionary munggaran diwangun dina basa Prancis jeung basa Polandia. Basa séjénna geus mimiti dikembangkeun, nu beuki dieu beuki euyeub. Nu saméméhna mangrupa URL samentara, nepi ka 1 Méi 2004 dipindahkeun jadi URL pinuh. Wiktionary kiwari geus mibanda leuwih ti 45,000 éntri. Kira sapuluh tumbu anyar dijieun unggal poéna (1 Méi).
Teu siga kamus ilaharna nu monolingual atawa bilingual, Wiktionary mangrupa kamus multibasa jeung antarbangsa, nu ngandung harti ngusahakeun bisa ngawengku sadaya kecap ti unggal basa nu aya.
"Jandéla" na Wikipédia[édit | sunting sumber]
Anjeun bisa nyieun "jandéla" ka Wiktionary ti Wikipédia. Carana, tambahkeun {{Wiktionary}} na kaca Wikipédiana.
Tumbu kaluar[édit | sunting sumber]
- Wiktionary
- Statistikna aya na Wiktionary:Multilingual statistics


text:
Taksi
Taksi nya éta angkutan umum nu ngagunakeun mobil keur ngangkut panumpangna.[1]
Sajarah Taksi[édit | sunting sumber]
Mimitina bisnis taksi mekar tina bisnis jasa nyéwakeun karéta kuda nu ukuranna leutik, Hackney Carriage di Paris jeung London dina awal abad ka-17. [2]Taksi modérn mimiti aya ditandaan ku kapanggihna alat ngukur argométer ku Wilhelm Bruhn taun 1891. [2]Gottlieb Daimler dina taun 1897 dikenal minangka jalma nu mekarkeun taksi modérn ku nyieun argométer nu ngarana Daimler Victoria.[2] Dina tanggal 16 Juni 1897, Daim Victoria dikirim ka Friedrich Greiner, pangusaha Stuttgart nu mimiti nyieun pausahaan taksi di dunya kandaraan maké tanaga batré.[2] Pamakéan kandaraan nu maké tanaga bahan bakar minangka taksi aya dina taun 1899 di Paris, 1903 di London jeung 1907 di New York. [2]Taxicab New York diimpor ku Harry N Allen ti Paris sarta manéhna téh jalma kahiji nu ngagunakeun warna konéng dina Taxicab New York ku tinimbangan warna éta nu pangbabarina dipikanyaho di jalan. [2]Taksi terus mekar di abad 20 jeung kamekaranana nambahan dina taun 1940 ku digunakeunana radio komunikasi dua arah salaku instrumén panglengkep dina taksi. [2]Kagunaan radio ieu mantuan pisan komunikasi operator jeung supir dina ngalayanan order palangganna.[2] Dina taun 1980, asup téhnologi komputer nu digunakeun keur alat distribusi order.[2] Ayeuna régulasi taksi nu eusina ngeunaan spésifikasi kandaraan nu bisa digunakeun sarta prosedur-prosedur dasar dina prosés layanan palanggan taksi jadi salah sahiji panitén penting keur pamaréntah dina widang transportasi.[2] Taksi jadi ikon kamekaran kota bisnis jeung pariwisata di dunya.[2]


text:
Pasar Modal
Nyaéta sarua jeung pasar umumna, nyaéta tempat papanggihna antara nu ngajual jeung nu meuli.[1] Dina pasar modal, instrumén didagangkeun dina dangka panjang, saperti saham jeung obligasi. [1] Éta instrumén téh loba variasina, saluyu jeung kamekaran kaayaan ékonomi jeung kompléksitas pausahaan. [1] Ieu pasar geus aya ti saméméh perang, tur dina kamekaranana aya pasang aya surud. [1]
Daptar eusi
Unsur-unsur Utama anu Ngarojong Ayana Pasar Modal[édit | sunting sumber]
- Ayana pausahaan atawa usaha lembaga lianna anu nawarkeun saham atawa obligasi kamasarakat anu geus nyumponan sarat anu diperlukeun.[1]
- Ayana masarakat invéstor, lembaga invéstasi saperti asuransi, dana pangsiun, jsb. anu daék meuli saham atawa obligasi. [1]
- Ayana lembaga pasar modal anu bisa nepungkeun nu butuheun waragad (demand of funds) jeung nu bogaeun waragad (suly of funds). [1]
- Ayana perantara jeung padagang éfék anu peranna salaku lembaga anu nyundang kana lembaga pasar modal. [1]
Jenis-jenis Pasar Modal[édit | sunting sumber]
- Pasar perdana, anu ngajual perdana éfék, saméméh éta éfék dijual ngaliwatan bursa éfék. Di dieu, éfék dijual kalawan harga émisi.[2]
- Pasar Sekundér, anu ngajual éfék sanggeus di pasar perdana lekasan. Di dieu harga éfék ditangtukeun dumasar kurs. [2]
- Pasar paralél, mangrupa panglengkep bursa éfék anu geus aya. Bursa paralél diayakeun ku Persatuan Perdagangan Uang dan Efek-efek (PPUE). [2]
Lembaga anu Aya Patalina jeung Pasar Modal[édit | sunting sumber]
- Lembaga anu ngatur pasar modal, nyaéta BAPEPAM (Badan Pengawas Pasar Modal) [2]
- Instansi pamaréntah, nyaéta badan Koordinasi Penanaman Modal (BKPM) [2]
- Lembaga swasta, nyaéta akuntan publik, notaris, konsultan hukum, badan pangajén (Appraiser), jeung konsultan éfék (investment advisor). [2]


text:
Carita Waruga Guru
Asal Usul, Budaya, Cerita Rakyat
Ini carita Waruga Guru, eta nu nyakrawati. Nu poek angen tulus, ka kujaba dinu bodo, nu tarabuka priyayi sakarep kasorang tineung meunang guru.Ratu Pusaka di jagat paramodita, eta, kanyahoan Ratu galuh, keurna bijil ti alam gaib, nya Nabi Adam ti heula.
Ratu Galuh dienggonkeun sasaka alam dunya. Basana turun ti langit masuhur, turun ka langit jambalulah, turun ka langit mutiyara, turun ka langit purasani, turun kalangit inten, turun ka langit kancana, turun ka langit putih, turun ka langit ireng, turun ka langit dunya.
Ja kalangan, tata lawas turun ka Gunung Jabalkap. Upami ratu Galuh dienggonkan sasaka alam dunya, Nabi Adam ti heula, pinareking Gunung Mesir. Adam di seuweu opat puluh, dwa nu sakembaran, munijah luluhur haji dewi; cikal, da hiji dingarankeun nabi Isis, luluhur manusa.
Nabi Isa diseuweu Kaliyanggin. / Kaliyanggin diseuweu Malit. / Malit diseuweu Malam. / Malam diseuweu Mahur. / Mahur dseuweu Lamak./ Lamak diseuweu Nasar. / Nasar di seuweu basar. / Basar diseuweu nabi Enoh. / Nabi Enoh diseuweu istri, putri Betari Sanglinglang. / Betari Sanglinglang diseuweu Muladasadi. / Mulasadadi diseuwe Ratu babarbwana, arina karma Batari Logina. / Batari Logina diseuweu Gandulgantung.
Naha ari dingarankeun Ratu Gadulgantung ? / Karna tapa di awang-awang. / Arina karma Betari Cipta Langgeng, siseuweu nya Ratu Menengputih. Naha mana dingaranan Ratu Menengputih ? / Karna tapa dina haseup bijil putih./ Arina karma Betari Ciptawisena, arina diseuweu Ratu Gandul larang./ Naha ma dingaranakeun Gandullarang ? / Karna tapa dina bentang. Arina karma ka Betari Mekubuya / Betari Mekubuya arina diseuweu Ratu Okanglarang. / Naha mana dingarankeun Ratu Okanglarang ? / Karna tapa dina bulan. / Arina karma ka Betari Mekuhurip. Betari Mekuhurip arina diseuweu Ratu Siar./ Naha mana dingarankeun Ratu Siar ? / Karna tapa dina jero banyu.
Arina karma ka Betari Medangtasa. Arina diseweu Ratu Komara. / Ratu Komara arina karma ka Betari Lengisjati / Betari Lengisjati arina diseuweu Ratu Pucukputih./ Naha dingarankeun Ratu Pucukputih?Kerna tapa di jero langit putih nu leuwih. / Arina krama ka Betari Panggungkancana, arina diseuweu Baginda Premana.
Arina karma Maraja Lengjagat, arina diboga seuweu jumeneng ratu Tajapura Puterjagat./ Ditibanan ci banyu eluh / Diraga-raga ci banyu eluh. Kacarita Waruga Guru jumeneng nyakrawati, katurunan caya eluh, turun Gunung Rajanna, jumeneng ratu Rajanna.
****
Mangka Caritakeun deui Nabi Adam. Diogan sareyat. Lalampahan eukeur bingung, mitetekeun srangenge, hukumna sakur nu usik dihalalkeun, alamna lima riwu tahun, cengkal kayu ka patbelas ratus.
Kasalinan deui ku nabi Enoh, alamna dalapan ratus tahun, cengkal kayu salapan ratus cengkal panjangna, hukuna sakur nu paeh ku maneh diharamkeun, balana saeusina.
Kasalinan deui ku Nabi Isis, diboga kitab tanpa karana./ Caritakeun deui Ratu Rajaputra puterjagat.
Nabi Enoh mireungeuh Nagara Selong padagang dalapan./ Mangka nurut Baginda Premana sabalana kabeh. Ratu Rajaputra Puterjagat nu ranuhan hanteu milu, kudu-kudu karsa dahar babatang./ Mangka kahatur karamana./ Mangka bendu ramana. Eta oge rek dipupusan./ Maka dicekel ku Adam Daur./ Mangka kabireungeuh ku nyai aisna, ku ratu dewi Astra. Mangka dibelakeun jalma sewu./ Tuluyna ka kahiyangan./ Lawasna tapan di kamulyaan, turun ngababakan./ Medang Kamulan sangara, nuboga dayeuh dingaranan Ratu Bawana./ Mangka Diprangan ku Adam Daur, kasedek ngidul ka Pulo Panamor./ Mangka silih balang ku siwalan, turunna ka dayeuh, mana dingarankeun Bagelen.
Caritakeun deui putrana ratu Mesir na putri geulis Raminihalul, nu jung dina bulan Anggarkasih./ Unggalna ka papanggungan nengcengna patanggalan. / Rek dibeubeureungeuh ka tebeh kidul, behna pameget./ “Rampes, ta inya.”/ Tuluy hatir ka ramana, “Rama, kawula dek karma na ais bawa satapa.” /
Tuluy dibawa ku Darmasiksa. / Tuluy angkat deungna kai ais dijenengkeun Ahmad Musapir./ Tuluy ka nagara Medang Kamulan; kadaharanan Sri. / Mana aya Sri di Nusa Jawa : / Tuluy karma raka ka pada raka, rai ka pada rai. / Tuluy pinuh Medangkamulan, dieusi ku dua riwu./ Mangka karsa mindah dayeuh ka Gunung Kidul./ Mangka diwaris kuringna ku Darmasiksa, nu ti Mesir sakuringna ka gustina, nu ti selong sakuringna ka gustina./ Saur ratu, “Lalakina eta oge teu dbwaga waris, aya waris purba mana kuat ewe-ewena.”/ Mangka tuluy jadi nagara duwa kang raka deungeun kang rai.
***
Mangka caritakeun deui nabi Enoh./ Saurna nabi Adam, “Nabi Enoh, teu yacan dasri sri; reya duradu, kudu bogoh ka papad lalaki, karsa dahar babatang.” Saurna, “Nabi Adam, mugi–mugiya keuna bebendon deneng Allah.” / Mangkana pasti, dibawa unggah ka parahu Adam Nabi Enoh./ Dibawa unggah ka parahu, manga bijil angina topan sapocoro ti sagara, mangka keueum alam dunya./ Urang Nusa Jawa rame eukeur nyieun gunung.
Saur Ratu Prewatasari jagat, “pikakeueumeun.”/ Manghka nyipta gunung sasipat langit, dingaranan Gunung Adraksa./ Mangka urang nusa Jawa dibawa unggah gunung ku Ratu Prewatasari./ Mangka urang Nusa Jawa unggah ka Sanghiyang Puncak Linggapayu./ Mangka lawas-lawas orot deui./ Man anus saat ti heula bojong rencang carengcang betan kembang lopang, mana dingaranan Bojonglopang./ Tuluy diturunan di babakan ku Darmasiksa./ Turunna ka dayeuh, mana aya imbanagara, dijenengkeun Ki Sipati Panaekan masihna ratu leungit di gunung./ Mangka unggah pulo kancana kumambang-kumambang, ditalian ku hoe ku rokro, dicangcang keun ka gunung, dingaranan Nusa Kambangan./ Manga katurunan wahiyu.
Saur nu Wenang, “Geura tapa di sompoking panon poe, dinya pijadieun ratu.” / Meunang saur sakecap, tuluy angkat deui. / Saur Nu Wenang, “Jajaga ka loka gumilang na tapa manana aya sawarga loka.” / Mangka nerus bumi kahandap ka saragina.
Arina dibabar bawana, mana aya Bwanalarang. Tuluy tapa dinya. / Meunang saur sakecap, mangka angkat deui ka luhur. Bijil ti gunung, babar ti gasak, ti ngabulungbung jalanna, mana mana, dingaranan Pameungpeuk.
Tuluy tapa di Gunung Buligir putih, dibabar bawana, mana aya Bwanalamba./ Turun ka Gunung Dapang, murub muncar pakatonan di jagat paramodita, disujudan ku sajagat kabeh, salimahing bumi sakurebing langit./ Mangka bireungeuh ku Darmasiksa. / Tuluy diparanan ku Darmasiksa, jadi sastra duwa puluh./ Tuluy dibikeun ka dalem dayeuh./ Dihaturkeun deui ka putrana kabeh./ Mangka dibejakeun ka sabrang, ka nabi Enoh.
Saur Nabi Enoh, “Watek eta, Seh, lekab karagragan si banyu eluh, mana jumeneng Ratu Galuh. “Mangka Seh Majuso dudukuh di Masigit Wastu./ Maka Sang Ratu ngajenengkeun papatih opat anu natakeun sakabeh./ Dijenengkeun Adam Daur nu natakeun jalma kabeh ; dijenegkeun Dewa Guru nu natakeun di jero dayeuh, Darmasiksa na natakeun di karataon, Empu Ganjali./ Mangka urang Nusa Jawa pada sujud ka gunung anteg dijieun pamujaan./ Mangka katingalan ku malekat yen ruksak umatna kabeh, alamna sujud ka kayu ka batu. Mangka dipanah gugutuk batu./ Tuluy rempu paburantak, turunna, mana aya Kabuyutan./ Mangka sujud ka batullah.
***
Urang caritakeun deui aya nu tapa di Gunung Padang, yen kawasa, dingaranan Ajar Sukaresi.
Mangka hatur ka Sang Ratu yen kawasa. / Saurna Sang Ratu, “Ah, aing neang ka nu tapa.” / Mangke greuhana ditapokan mohana ku kancah./ Saur Sang ratu, “Patih, haturkeun ka nu tapa, Sang ratu bareuh mohana, kunaha ?
Tuluy ku Kai Patih haturkeun kanu nu tapa./ Haturna Kai Putih ka nu tapa, “Nuhun, kaula dipiwarang ku Sang ratu, sang Ratu beureuh mohana, kunaha ?” / Saur nu tapa, “eta oge eukeur bobot Sang Ratu.”/ Kai Putih tuluy pulang, hatur ka Sang ratu.
“Kumaha patih saur nu tapa?” / “Nuhun, Sang Ratu, “Bohong nu tapa, pagah kawasa.”/ Arina diteang kancah teu aya, Sang ratu ngandeg./ Datang ka bulanna, babar./ Dingaranan hariang Banga./ Lawas-lawas Sang ratu uwar ka sanagara yen sang ratu eukeur boga seuweu. / Saur Sang Ratu, “Patih, hatur ka nu tapa, Sang Ratu eukeur di boga deui seuweu.” / “Rampes,: carekna kai Patih./
Ari datang ka nu tapa tuluy hatur, carekna kai Patih, “Kaula nuhun, dipiwarang ku Sang Ratu.”/ Saur nu tapa, “Dipiwarang naha, Kai Patih ?’/ “Mangka Sang ratu bobot, naha ewe-ewe ta lalaki piseuweueunna na ?” / Saur nu tapa, “Reya deui Sang ratu nu tapa, Kai Patih haturkeun ka Sang Ratu, saur nu tapa piseuweunnana ewe-ewe.”/ Saur Sang Ratu, “Bohong nu tapa, eta oge kateh.”/ Arina diterang kateh teu aya./ Sang ratu tuluy ngandeg. / Ari lawas-lawas ka bulanna, tuluy babar Sang Ratu./ Arina dibireungeuh istri seuweu Sang Ratu./ Caritakeun deui reyana para putra./ Ratu Maraja lenggang seuweuna Ratu Ayub nu calik di Nusa Kambangan./ Arina patutan nya Hariyang Banga turunan Ajar, pulang jiwa nu ngasa di Sumade Kidul Balikna ka Majapait./ Patutan ti Ratu Prawata, eta seuweu Prebu Gunung, Sang Raja Panji.
Patutan deui ti Ratu Maraja Dewi Angin Ratu Pagedongan. / Ratu Maraja Dewi seuweuna Prebu Wiratmaka, Ratu Marajasakti./ Patutan ti Maraja Dewa Putra raba duwa welas nu nyarita tilu.
Mangka turun Ratu Komara ti swarga ngayuga dayeuh di Bojong Cimandala wateun reujeung Cigagakjalu.
Mangka gering sanagara Galuh./ Saur Sang Ratu, kaula rek hatur ka nu tapa, menta tamba gering.”/ Hatur Kai Patih, “Nuhun, kaula dipiwarang ku Sang Ratu, menta tamba gering sanagara?”/ “Kaula nuhun Sang Ratu, kaula rek hatur ka nu tapa, menta tamba gering sanagara,”/ Saur nu tapa, “Rampes.” / Mangka ngala sagala tamba. / Tuluy dihaturkeun ka Kai Patih, “iyeu tamba gering, haturkeun ka Sang Ratu, kami dek nuturkeun pandeuri.”/ “Kaula amit”./ Saur nu tapa, “Pileuleuyan, Kai Patih” / “kaula nuhun, Sang Ratu, ieu tamba gering sanagara tinu tapa.” / Tuluy di tampanan ku Sang Ratu./ Arina di buka, beh reundeu. / Tuluy di dahar ku Sang Ratu, nyat waras sanagara Galuh.
Tuluy ka seba deui ka para mantra./ Lila lila tuluy datang Kai Ajar./ Saur Sang Ratu, “Sukur temen Kai Ajar datang. Reundeu baan saha?” / Saur Kai Ajar, “Nuhun, ku kaula; lawas-lawas ari cukul, kahatur keun ka sampeyan.” / “Kai Ajar, ari kitu ngabakti keun sesa. “Mangka Sang Ratu bendu. Saur Sang Ratu, Patih paehan Kai Ajar.”/ Mangka di cekel ku Kai Patih, dibaan ka ranca Cibungur.
Saur Kai Ajar, “Kai Patih, haturkeun saur kami ka Sang Ratu, jajaga ari boga deui seuweu lalaki nya eta nu di paehan teh.”/ Tuluy di telasan. Ngalambangkeun beureum getihna di ranca Cibungur, mangka dingaranan Cibeureum.
Lawas-lawas Sang Ratu ngadeg. Datang ka bulanna, lahir, arina dibireungeuh lalaki./ Mangka diasupkeun kana kandaga kancana reujeung ending sahulu, duhung sapucuk. Tuluy dipalidkeun ka Cintaduy.
**
Caritakeun deui nini Berangantrang, Aki Berangantrang.
“Nini, hade temen impiyan aing, ngimpi kagugun turan manik kacaahan mirah” / “Aki, sugan saapan urang meunang kirim pianak-anakeun.”
Isuk-isuk los diteyang, ngagebur kandaga kancana nyorang ka saapan. Tuluy di bawa ku ninina./ Ari dibuka, behna murangkalih, endog disileung leumkeun, keris./ Tuluy diteundeunkeun murangkalih./ Tuluy dirorok, dipangninggurkeun./ Lawas-lawas datang ka tegus cangcut./ Mangka dibawa moyan ku na kai ayah.
Bwat ciung. / “Ayah, nahaeun eta?” / “Ngaranna ciung, anaking.” / Bot indungna, bwat bapana, bwat anakna. Pur hiber bapana. / “Ayah, ka mana eta arahna?” / “Piaraheunnana ka daleum dayeuh.”/ “Ah, ngaran aing Ciung Manarah.”/ Endog tuluy disileungleumkeun. Tuluy megar, dingaranan Singarat Taranjang.
Mangka rame di daleum dayeuh nu keur sawungan./ “Ayah, aing mah hayang ngadukeun hayam aing.”/ “Mulah, anaking, bisi eleh marang.”/ Mengkena murangkalih hayam tuluy dikelek, duhung tuluy disungkelang. Tuluy angkat, ditutur keun ku na ka ayah.
Datang ka Pagelaran, heran ningal urang pagelaran./ Katingali ku Patih Hariyang Banga, kahatur ka Sang Ratu./ Tuluy di saur ku jogan./ Saur Sang Ratu, “Ari eta seuweu saha?”/ “Kaula, nuhun anak kaula.”/ “Dipudut ku ngaing, Aki Belangantrang diperedikakeun sabawa kita”./ Tuluy mulang Aki Belangantrang bari nangis, melang ka kai seuweu.
Rek mireungeuh ka Sang Ratu, mireungeuh deui ka Patih Hariyang Banga, tuluy mireungeuh ka sarirana ku anjeun./ Lila-lila eling carita, hatur ka Sang Ratu, “Kaula anak andika.”/ Ngareungeuheun bangkeureuheun miresep hatur sakitu. Lila-lila tuluy eling, Sang Ratu dipundut sungkelangna duhung./ Ari dibireungeuh sungkelangna duhung, beh pun Naga Lumenggung./ Saur Sang Ratu, “Enmya hidep anaking.”/ Kahatur ka nyai ibuna./ Tuluy dirawu dipangku diceungceurikan.
Saur Ciung Manarah, “Rama Ibu, kaula neda waris.”/ Saur Sang Ratu, “Enggeus beyakeun ku na kai lanceuk, ku Patih Hariyang Banga.”/ “Aya soteh kari panday domas kurang hiji, eta waris aing ka hidep.”/ Tuluy disuhunkeun waris.
Sang Ratu tuluy dicalikkeun, dijajarkeun, deung na kai lanceuk, deung Patih hariyang Banga dituluykeunna, jengan Patih Ciung Manarah marentahkeun Nusa Tilu Puluh Tilu./ Alamna Ratu Galuh pitung ewu tahun.
Mangka Patih Ciung Manarah karasa nurunkeun panday domas kurang hiji rek nyieun beusi./ Kabireungeuh ku Sang ratu, panujueun./ Tuluy dihaturkeun nyieun deui bale beusi./ Kabireungeuh, panujuen dihaturkeun./ Arina nyieun deui konjara wesi./ Arina dibireungeuh ku Sang ratu, panujueun, dihaturkeun./ Saur Patih Ciung Manarah, “Henteu nyaho ta jerona, Rama”/ Tuluy dilebetkeun ku Sang ratu./ “Hade,” saur Sang Ratu./ Jeprak di kancing ku Patih Ciung Manarah, dijingjing ka paseban, diundangkeun ka sadadayeuh./ Teu dibere cai, teu dibere sangu, dikemitan ku para seuweu./ Lawas-lawas saurna Patih Ciung Manarah, “Sang Ratu lintuh lintuh keneh.”/ Horenganan dibalangan keupeul ku Patih Hariyang Banga./ Mangka bendu Patih Ciung Manara, mesat hateup sirap, dibalang kang raka./ Tuluy bendu ka sang raka./ Mangka konjara wesi rek diirik./ Ku Patih Ciung Manarah direbut./ Ku Ratu pagedongan tuluy disusupkeun ka Gunung Kelong.
Tuluy perang, mangka disedekkeun ngetan kang raka. Datang ka Balangbangan, saur kang raka, “Rayi, urang eureun.” / “Raka, rampes.” / Tuluy eureun teoheun maja, tugna bhwah kalayar./ Dicandak ku na kai lanceuk./ “Rayi, iyeu bwah naeun?”/ “Iyeu bwah maja, Raka.”/ “Ngeunah didahar ?”/ “Ngeunah, raka.”/ Arina didahar pait./ “Majapait iyeu pingaraneun nagara.”
Disedekkeun deui ngulon kang rayi ku kang raka./ Datang Tajigbarat, saur kang rai, “Raka, urang eureun.”/ “Rayi, rampes.” / Eureun teoheun paku tug bwahna. Dicandak ku na kai ais, “Raka, buah naeun iyeu?. “Bwah paku jajat.”/ “Pakwan Pajajaran ieu ngaran.” Mangka perang deui. Datang ka Taraban, mangka turun Darmasiksa./ “Nya prerang, anaking.” Cipamali nerus gunung, teka nunjang ka sagara halerang godong angsana, na kang raka di Candak ku kai mas dipidwah keun ngulon.
Tuluy dikumpukeun ka Nagara Galuh ku Darmasiksa./ Konjara wesi diparanan ku Ratu Maraja sakti, dicipta tuluy lebur jadi cai, turunna ka dayeuh, mana aya Kandangwesi.
Tuluy kumpul deui Nagara Galuh, pada marek ramana neda idin. Mangka matur kang rayi, “Rayi ulang jumeneng ratu ti heula,”/ Saur Kang Raka, “Suka aing jadi ratu ti heula, da aing kolotna anak putu, rayi ku aing dikawulakeun mo jumeneng nyakrawati lamun teu ngumbara heula”.
****
Patih Hariyang Banga karsa murud ngetan, maan kuringna satak sawe nitih Majapahit./ Puputra Prebu Mula./ Prebu Mula arina puputra Prebu Terusbawa./ Terusbawa puputra Terus Bagawat.
Terus Bagawat puputra Prebut Terus Gumuling./ Prebu Terus Gumuling puputra Prebu Mangoneng. Prebu Mangoneng puputra Prebu Terus Bangbang. Terus Bangbang puputra Ki Gedeng Mesir./ Ke Gedeng mesir puputra Ki Gedeng Jati./ Ki Gedeng Jati puputra Ratu Prewata./ Ratu Prewata puputra Ki Gedeng Mayana./ Ki Gedeng Mayana puputra istri, dingarankeun Ratu Sarikem./ Ari karma ka wong agung Batullah, dingaranakeun Seh Kures.
Kaselangna ku Ratu Pajang manyakit wawatuneun mejangan budak bule pitambaeun./ Nimu Ki Gedeng Selang, putri dianggo, manyakit warasna. Putri tuluy bobot./ Arina babar Ki Gedeng Kacung./ Ki Gedeng Kacung arina puputra Ki Gedeng Surawul. Ki Gedeng Surawul arina puputra Pangeran Sedang Karapay, puputra Sedang Kajenar./ Pangeran Sedang Kajenar puputra Pangeran Sedang Kamuning./ Pangeran sedang Kamuning puputra Sutan./ Sutan arina puputra Susunan./ Susunan arina puputra Susunan Mangkurat./ Susunan Mangkurat arina puputra Pangeran Mangkunegara, kang rayi susunan puger, puputra Pangeran Mangkunagara./ Pangerabn Mangkunagara puputra Pangeran Dipati.
Caritakeun deui Ciung Manarah, karsa rek murud ngulon./ Mangka maan kuring panday domas kurang hiji nitih lemah Pajajaran./ Arina krama ka ratu Endong Kencana./ Arina puputra Darma Rehe. Darma Rehe arina puputra Lutung Kasarung./ Lutung Kasarung arina puputra Prebu Lingga Hiyang./ Prebu Lingga Hiyang puputra Prebu Lingga Wesi./ Prebu Lingga Wesi arina puputra Prebu Lingga Wastu./ Prebu Lingga Wastu puputra Sang Susuk Tunggal./ Sang Susuk Tunggal arina puputra Prebu Mundingkawati./ Prebu Mundingkawati puputra Prebu Anggalarang./ Prebu Anggalarang puputra Prebu Siliwangi, jumeneng nyakrawati Pajajaran.
Ti Web **Pasulukan Loka Gandasasmita**
Dicetak : Akang Lii (Luly Hermawan permana)


text:
Wilujeng tepang ka sadayana anu parantos kersa sumping ka saung anyar ieu. Sok lah, mangga cing merenah nya. Duh, meunikaragok rek nulis nganggo basa Sunda teh, soalna mah kalamian mikir eung, mikirkeun kumaha nganggo kecap-kecap (kata-kata) anu pas tur leres. Daripada kalamian mah, nya tos wae simkuring teh nulisna nganggo elmu SAKA pami saur Untadz Simkuring mah, naon eta teh? Elmu SAKA, SAKAbisa, SAKAnyaho, SAKAkeyeng, jeung SAKA nu sanesna.hehehe..
Ngawitan ku postingan anu munggaran di blog ieu simkuring bade ngabahas “description blog Kang.IwanSusanto.Com” ieu, nyaeta “Urang Sunda lain Si Kabayan“. Nah, saleresna mah kalimah ieu dicandak tina salah sahiji lirik lagu sunda Kang Doel Sumbang anu judulna Urang Sunda. Ngawitan ngadangu lagu ieu teh pas Simkuring nuju di rorompok, na radio sababaraha taun ka pengker, jiga na pas Abdi masih sakola STM kitu nya? Pokokna mah da kapendak kasetna teh pas tos damel di Bandung, meser kaset tip na di Cimahi. Kapungkur mah da pertama ngadangu lagu ieu teh, jadi asa lucu wae lagu nateh. Lucu tapi ngagugah lirikna teh..hehe.. Nah, ieu cobian tingali geura lirikna..
Urang sunda ka marana
Urang sunda di marana
Urang sunda, urang mana
Urang sunda, Anjeun saha
-
Naha ngan saukur nu ngeusian Pulau Jawa
Naha ngan saukur lalajo bari tumenta
Gancang geura hudang buka ceuli buka mata
Geura tembongkeun urang sunda oge bisa
-
Tembongkeun urang ge bisa mela nagara
Tembongkeun urang ge bisa jadi pamimpin
Urang ge bisa nangtung ajeg jeung kawasa
Lain saukur bisa unggut jeung kumawula
-
Si Kabayan urang sunda
Urang sunda lain Si Kabayan
Si Kabayan urang sunda
Urang sunda ulah jadi si Kabayan
-
Anu karesepna ngan ukur ngagere ceuli
Anu karesepna ngan ukur heuay nundutan
Anu karesepna ngan ukur diuk ngalamun
Atawa calangap ngitungan bentang di langit
-
Mun urang kabeh reueus jadi urang sunda
Pikiran deui naon nu dipikareueus
Lamun urang sunda kabeh jadi si kabayan
Kuring melang hiji waktu urang kababayan
Urang bakal kababayan, ukur bisa kababayan, salawasna kababayan
Tah kitu lirikna teh. Mangga ka Urang Sunda anu masih ngaraos jiga si Kabayan nu dicaritakeun diluhur, mangga Urang sami-sami geura hudang, geura bangkit, bilih kababayan.hehehehe.. Nah, kitu wae lah simkuring teh nyandak deskripsi blog ieu teh. Soalna Simkuring sok di aranan / dipanggil “Kabayan” eung ku rencang damel di Jakarta, nya teunanaon ceuk Simkuring teh, da ieu mah Kabayan na ge Kabayan Dahsyat.. Amiin..hehehe..
Hatur nuhun pisan ka anu tos kersa sumping ka saung butut ieu. Hapunten cai kopi na teu aya eung. Boled na da tacan panen deui. Urang ngadu bako wae lah..hehehehe..
Anu hoyong ngadangukeun lagu ieu, mangga tiasa di galeuh kaset tip (pita) / CD / VCD lagu sunda Kang Doel Sumbang anu asli di toko kaset nu aya di wilayah Sunda (Jabar Banten), margi pami toko kaset di luar wilayah Sunda mah sok rada langki. Nu hoyong ngadangukeun heula mp3 na, mangga keur ngenalkeun, simkuring masihan link keur download mp3 lagu Kang Doel Sumbang anu judulna Urang Sunda ieu, tapi, kualitasna teu sasae pami Urang meser kaset aslina. (mangga, klik di dieu)


text:
Marilyn Manson
Brian Hugh Warner atawa anu kasohor Marilyn Manson nya éta penyanyi, aktris, katut vokalis grup musik Marilyn Manson anu lahir di Canton, Ohio, Amerika Serikat tanggal 5 Januari 1969[1][2]. Ngaran Marilyn Manson dicokot tina ngaran 2 sosok anu dipikaresep ku manéhna, nya éta Marilyn Monroe jeung Charles Manson[1][2].
Marilyn kungsi meunang meunang pelecehan seksual ti akina anu ngabentuk kapribadianna ayeuna[2]. Salian ti akina, pelecehan jeung kekerasan ogé sok karandapan ku Marilyn ti para tatanggana[2]. Kondisi lingkungan ieu ngabalukarkeun Marilyn jadi budak anu bengal[2]. Marilyn Manson kuliah di Broward Communit College, sabada lulus, Marilyn milih pikeun jadi jurnalis dina majalah South Florida Lifestle dina rubrik musik[2].
Marilyn Manson ogé jago dina widang ngalukis, ieu kalangenan geus dilakonan ti taun 1999[2]. Marilyn ngadegkeun galéri anu dingaranan Celebritanian Corporation Gallery of Fina Art nu aya di Los Angeles pikeun majang karya-karyana[2]. Salian ti éta, manéhna ogé boga bakat dina widang seni peran, Marilyn pernah maén dina sababaraha pilem[2].
Ngeunaan kahirupan asmarana, Marilyn pernah nikah jeung penari DIta Von Teese, tapi umur ieu hubungan ngan sataun tuluy cerai dina tanggal 29 Déémber 2006[1]. Lalaki anu kungsi miboga hubungan husus jeung Ros McGowan ieu ayeuna bobogohan jeung Evan Rachel anu dipénta sangkan ngadukung pilemna Phantasmagoria: The Visions of Lewis Carroll (2007)[1].


text:
Mugi-mugi kapayunna baris aya conto naskah anu langkung payus tur pantes. Nyanggakeun.
Naskah kanggo Panata Calagara dinu nikahkeun
BUBUKA
Assalamua'laikum Wr. Wb.
Bapa-bapa, Ibu-ibu, para wargi sadayana anu sami linggih hormateun sim kuring. Sakumaha kauninga ku sadayana, alhamdulillah calon panganten pameget miwah rombongan parantos sumping ngaleut ngeungkeuy ngabandaleut, ngembat-ngembat nyatang pinang.
Bismilah, purwa wiwitan ieu pamuka carita minangka pamuka acara. Babasan padika pagawean lamun nangtung ka jungjunan, sing lulus bantun jeung tumbu buah seureuhna. Neda panyaksen acara bade dikawitan.
MAPAG CALON PANGANTEN PAMEGET
Pangersa calon panganten pameget miwah rombongan. Jagong tuhur meunang ngunun haturan wilujeng sumping, di sugeng ing pucu galuh kelurahan ____________ katelahna, tempat anyar pangharepan, sarakan keur kahirupan kulawarga.
Calon panganten istri, bisi si jalu hanjelu si lanang honcewang, sumangga geura hayap calon panganten pameget miwah rombongan.
PANGALUNGAN MANGLE
Tawis panampian tatamu, tanda kameumeut, kadeudeuh, tawis asih ti kakasih, tanda tresna kanyaah, mangga geura kalungkeun eta mangle tawis pangrungrum hate perlambang kaberesihan manah (mangle di kalungkeun).
Haturan wilujeng sumping ka calon panganten pameget. Tutut gunung keong reuma, sumangga geura gek calik.
SESERAHAN
Bismillaahirrohmaanirrohiim
Para hadirin, miwah para tatamu sadayana, khususna ka calon panganten pameget miwah rombongan, bawiraos emutan pribados, pamali mun dilami-lami, teu kedah dilila-lila, nu dianti-anti ti tatadi, didago-dago ti bareto, ayeuna parantos nyampak. Sok sanaos sami surti, sami uninga maksadna, nanging, kanggo nyumponan tindak tanduk tata titi duduga peryoga manusa pangeusi dunya, anu parantos dipaparinan manah, rasa, sareng lisan dina saliring dumadi, teu cekap ku surti sareng tekad wungkul, namung kedah di sarengan ku ucap. Teu sae miulan awi, mere cai geusan mandi, mere huut tina guguran, namung kedah di bejer beaskeun, kembang boled nu tetela.
Para hadirin miwah para tatamu sadayana, acara urang kawitan ku galindeng ayat-ayat suci Al-Qur'an anu baris kasanggakeun ku ____________________________
Ngahaturkeun nuhun ka____________________ nu parantos ngagalindengkeun kalam ilahi, mudah-mudahan ageung mangpaatna kanggo nu maoskeun hususna, umumna ka urang sadaya anu sami-sami ngadangukeun. "amin".
Calon panganten pameget miwah rombongan, mugi teu janten kekeling galih rengat nya mamanahan, aya naon nya pamaksadan, numawi jauh-jauh dijugjug anggang-anggang diteang? Sumangga geura wakcakeun masing balaka (Sumangga ka pangersa kasepuhan calon panganten pameget dihaturanan kapayun kanggo ngadugikeun lebeting kalbu jeroning ati).
PANAMPIAN
Para wargi sadayana, nembe sami-sami nyakseni gerentes kalbu kasepuhan ti pihak calon panganten pameget miwah rombongan. Lain lantung tambuh laku sanes lunta tanpa seja, purwa aya nu di maksad, seja ngaitkeun jangji pasini , manjangkeun simpay babarayaan, sakotretna tina hate.
Sakeser daun satangkal, sabungkus bareng jeung bungkusna nyerahkeun panganten pameget sareng cacandakanana. Sim kuring saukur darma, teu wasa panjang carita. Kanggo pang walerna mangga nyanggakeun kanu disepuhkeun ti pihak calon panganten istri. Waktos di sayogikeun.
Para wargi sadayana, bingah amarwata suta, bingah kagiri-giri, bingah nu taya papadana. Nugar cadas mangih emas, mobok manggih gorowong, aya jalan komo meuntas. Jalan gede sasapuan batu turun keusik naek, itu purun ieu daek, laksana nya pamaksadan.
Kumargi eta mangga geura hayap calon panganten pameget miwah cacandakanana. Mangga salah sawios cacandakan didugikeun minangka simbul ti Ibu calon panganten pameget di tampi ku Ibu calon panganten istri. Nu sanesna mah diantaykeun bae manawi.
(Mangga calon panganten pameget di candak kalebet heula kangge didangdosan).
AKAD NIKAH
Para wargi sadayana..
Niti wanci nu mustari, ninggang mangsa nu waluya. Malati ligar na ati, campaka mangkak na dada, koleak sakembaran, koceak ninggang ugana. Uga pakaitna tatali asih antawis Neng_____________ sareng Cep __________________.
Jangji urang pastikeun subaya urang nyatakeun. Nu diseja mangka nyata, neda panyakseni ti para wargi sadayana, upacara akad nikah seja dikawitan.
(Mangga candak calon panganten istri ka luar).
Sumangga ka pangersa bapa petugas ti Kantor Urusan Agama kanggo ngalaksanakeun Akad Nikah.
..........................................................
Alhamdulillah wa sukurillah kalawan rido gusti anu maha welas tur maha asih, oge pangdu'a ti sadayana, akad nikah parantos rengse kalayan lancar.
Acara salajengna di teraskeun kana sungkeman.(Mangga ieu acara disanggakeun ka pangersa ___________________.
DO'A
Acara munggaran dugi ka akhir parantos rengse, mugi urang sadayana aya dina panangtayungan Gusti nu maha suci. Kukituna kanggo panganteb kahoyong urang sadaya di lajengkeun kana do'a. Kanggo mingpin do'a, mangga pangersa __________________ dihaturanan.
Ti pribados salaku pangatur waktos, bilih aya basa nu teu sampurna, teu merenah tata titi sareng undak usuk basa, hapunten anu kasuhun.
Urang pungkas ieu acara ku maos hamdalah: Alhamdulillaahi robbil 'aalamiin.
Wabillahi taufiq wal hidayah Wassalamualaikum Wr. Wb.
Sumber : sundablog.blogspot.com


text:
Kumpulan Kata-Kata Lucu dan Gokil Bikin Ngakak Bahasa Sunda – Terbaru 2014
kata kata lucu bahasa sunda terbaru dan paling gokil pada halaman page ini diharapkan bisa menghibur anda semua, bagi anda yang mungkin sedang ingin hiburan menyenangkan yang santai dan mudah banget dilakukan dan kebetulan orang sunda atau orang bukan sunda yang mengerti bahasa sunda anda bisa menyimak dan membaca kata kata lucu bahasa sunda di bawah, mungkin anda sedang banyak waktu luang atau lagi liburan pengern refresh pikiran supaya bangkit tenaga yang segar pikiran yang fresh anda bisa mencoba baca baca hiburan simple praktis yang membuat kita bakalan tersenyum yaitu membaca kata kata lucu bahasa sunda, kebetulan saya sendiri adalah orang sunda jadi menulis halaman ini dan mencari cari resferensi kata lucu sunda yang benar benar lucu sambil tersenyum karena memang sangat lucu sekali
Kata-Kata Lucu dan Gokil Bikin Ngakak Bahasa Sunda Terbaru 2014
Berikut adalah kata kata lucu terbaru versi bahasa sunda :
Kata Lucu Facebooker’s
Ibu2 Facebooker keur paagul2.
Ibu I: “Ka akun abdi mah nu ngirim pesen via inbox téh aya ratusna.”
Ibu II: “Komo basa abdi ultah, nu ngawilujengkeun kana dinding akun abdi nepi ka rabul.”
Si Onah ngahuleng, da euweuh agulkeuneun manéhna mah, tapi milu nyarita ogé,“Puguh akun abdi mah rék dikontrakkeun tapi teu payu2.”
Ibu I & II: “ Naha?”
Onah: “Arembungeun meureun da di jerona ngabugbrug carita bohong wungkul!”
Kata Lucu Basa Sunda Terbaik
Basa Onah ka lemburna (Garut), manéhna kakara nyaho, yén urang lembur gé geus loba nu mopohokeun basa Sunda ku cara ngajak nyarita ku basa Indonésia ka anak2-na, bari campur aduk jeung basa Sunda. Saperti caritaan hiji indung ka anakna, kieu cenah,
“Héy jangan lulumpatan di atas sasak, nanti tiporos!”
Nging téh si budak ceurik diciwit ku lanceukna, ceuk indungna deui,
“Jangan diheureuyan ajah atuh, Ujang!”
Ma Unéh: “Kapan hajat ngawinkeun Nyi MIncreung téh sakeudeung deui, Nyi Onah. Naha geuning can katénjo olah, kuduna mah geus ngamimitian nyieun ulén, opak, ranginang, wajit, kolontong, meuyeum ketan jeung meuyeum cau, nyieun kuéh saroja nanahaon!”
Onah: “Ah nu kitu mah gampang Ma, ieu yeuh abdi mah keur riweuh kénéh nyetatus, ngoméntaran, ngabales koméntar, ngajempolan status batur, jeung ganti poto profil dina Pésbuk!”
Ma Unéh (keuheul): “Heueuh alus, engké téh sémah nu diondang kabéh suguhan nu kitu patut wé sakalian, méh teu olok kéjo!”
Sardung jeung Onah mah mun keur pabaeud-baeud sok silih remove akun Pesbuk, mun geus akur deui silih add deui (berteman deui). Terus we kitu jeung kitu, ceuk Si Kucrit tea mah, “Uyuhan cinggir Si Abah jeung Si Ema teu lecet balas hantem-hanteman dipake pacantel!”
Sardung: “Baheula mah barang nu dianggap anéh téh radio, nepi ka tatangga daratang ka imah nu bogaeun radio, rék milu ngadéngékeun siaranana.”
Onah: “Tuluy torojol TV. Najan harita ngan ukur TV hitam putih, pada ngarogrog ku nu teu barogaeun.”
Sardung: “TV geus teu anéh diganti ku internét. Di mamana boh budak boh kolot ngan OL jeung OL wé.”
Onah: “Mun internét geus teu anéh bakal diganti ku naon nya?”
Sardung: “Sigana mah bakal balik deui ka jaman baheula, boh budak boh kolot bakal ngariung deui hawu bari marubuy sampeu atawa mareuleum opak.”
Jenong: “Ema, teu nanaon mun abi boga kabogoh ka anak band?”
Onah: “Pék baé, asal ulah ka anak maung wé, sieun dikerekeb!”
Sardung: “Pan Abah gé baréto téh kungsi jadi anak band, Jenong!”
Jenong: “Wah…piraku? Naha atuh kakara nyarita ayeuna? Abah bagian nyekel naon? gitar atawa dram?”
Sardung (bari ngabéléhém): “Bagian nyekel Kecrék!”
Kaayaan dina angkutan kota, kadang-kadang sok mancing pipasèaeun. Aya panumpang mayarna kurang, supir tèh sok langsung hahaok. Kitu deui lamun supir ngebut sakarep ingsun, panumpang loba nu ngambek. Tina kaayaan kitu ahirna sok ngahudang napsu pigeluteun. Sanajan kaayaan dina angkutan kota kitu, tapi lamun pamnumpang jeung supir nyaritana makè sisindiran mah moal kungsi ngondang pipasèaeun. Upamana baè aya supir ngebut, panumpang teu kudu ngambek, cukup ku sisindiran.
Melak suplir makè huut,
dibawa ka Cicalèngka,
Ari nyupir ulah ngebut,
kumaha lamun cilaka?
Lantaran panumpang nyaritana makè sisindiran, atuh supir tèh moal kasigeung. Malah langsung ngajawab ku sisindiran deui.
Kacapanon dina jukut,
geus ruksak rèk diomèan.
Ku naon abdi bet ngebut,
apan keur ngudag setoran.
Tuh nya pan aman? Nyarita ku sisindiran mah ngalantarankeun kaayaan dina jero angkot jajauheun kana pigeluteun.
Sabada diterapkeun otonomi daèrah, asa mindeng kajadian dèmonstrasi nya? Teu sirikna ampir unggal poè aya baè anu dèmo tèh. Biasana kaayaan dèmo tèh sok harènghèng. Ngomong pacowong-cowong. Peureup pabuleud-buleud. Antukna sok nimbulkeun napsu nu ngagedur. Rombongan nu dèmo tèh sok terus patelak pisik jeung patugas kaamanan.Hoyong dèmo aman? Cobian geura cocorowokanana nganggo sisindiran. Upama aya rombongan PKL dèmo ka Pa Walikota, pingpinan dèmo dina nepikeun aspirasi tèh cukup makè sisindiran samodèl kieu:
Batu ali ti Cimindi,
Ngajul gedang makè gantar,
Pa Wali tulungan abdi,
Ngiring dagang di trotoar.
Ngabandungan pingpinan nu dèmo nyaritana makè sisindiran, Pa Walikota ogè ngawalerna tèh ku sisindiran deui. Saur Pa Wali:
Ti Cililin ka Sumedang,
surat kabar na karanjang,
Lain Bapa nyarèk dagang,
trotoar mah keur nu leumpang.
Aya ku kayungyun nya mun enya tèh nu dèmonstrasi saperti kitu.
Di tempat nu loba prèman saperti di terminal, pigeluteun tèh mani narampeu. Tapi lamun sarèrèa nyaritana makè sisindiran mah, dijamin pigeluteun tèh moal aya. Saperti aya jalma nu katincak sukuna ku prèman, ari nyaritana ku sisindiran mah ahirna jadi misobat. Apan ceuk èta jalma tèh:
Nginum arak matak weureu,
ditotor tinggal sakeclak
Mata sia henteu neuleu,
suku aing bet katincak.
Sanajan pok-pokanana garihal, tapi ari nepikeunanan makè sisindiran mah asa teu nyentug kana hatè. Apan èta prèman gè ngajawabna tèh kieu:
Saninten buah saninten,
Sukajadi pamoroan,
Hapunten abdi hapunten,
Suku abdi teu panonan.
gimana alias kumaha? Manawi katampi ieu Kata-Kata Lucu dan Gokil Bikin Ngakak Bahasa Sunda – Terbaru 2014 , pasti sangat lucu dan gokil kan? mudah mudahan semua para pembaca bisa terhibur dengan membacanya, kalo belum puas denga kata kata lucu bahasa sunda anda bisa mengunjungi postingan lainnya
halaman lain yang menarik untuk disimak :


text:
Élmu bahan
Élmu bahan ngawengku bagian-bagian ti kimia, fisika, géologi, ogé biologi nu patali jeung sipat-sipat fisik, kimiawi, atawa biologis rupa-rupa bahan/matéri. Élmu ieu biasana dianggap salaku élmu terapan, sabab sipat-sipat nu diulik biasana dipatalikeun jeung tujuan industrial.
Élmu bahan ngawengku sakabéh opat kelas bahan nu masing-masing boga widang ulikanana séwang-séwangan: (1) logam jeung métalurgi, (2) keramika, semikonduktor, jeung bahan éléktronik lianna, (3) polimér, (4) komposit jeung biomaterial nu bisa asup kana kelas bahan 1 n.k. 4 tadi. Métalurgi jeung keramika mibanda sajarah nu panjang salaku disiplin rékayasa/téhnik, tapi kusabab élmu nu jadi tatapakan disiplin ieu larap ka sakabéh kelas bahan, mangka élmu bahan dianggap salaku disiplin anu misah.
Élmu bahan aya patalina jeung rékayasa bahan, nu condong museur kana téhnik ngolah (casting, rolling, welding, cangkok ion, kamekaran kristal, thin-film deposition, sintering, glassblowing, jsb.), téhnik analitis (mikroskop éléktron, difraksi sinar-X, kalorimétri, mikroskopi inti (HEFIB) jsb.), rancang bahan, sarta untung/rugina dina produksi industrial.
Sub-widang élmu bahan[édit | sunting sumber]
- Nanotéhnologi --- ngulik jeung nyipta bahan hasil rékayasa molekular (nanomaterial) nu strukturna dina ukuran nanométer.
- Kristalografi --- ngulik fisika kristal, kaasup
- defects in crystals, such as grain boundaries and dislocations, and their effects on physical properties;
- téhnik difraksi, pikeun idéntifikasi fase.
- Métalurgi --- ngulik logam
- Keramik
- Biomaterial
- Kimia bahan padet --- ngulik kimia nu lumangsung dina bahan padet
- Fisika bahan padet --- biasana dianggap ulikan pangaruh kuantum na bahan padet, kayaning semikonduksi atawa superkonduksi.
- Mékanika continuum --- ngulik padetan jeung cairan, kalawan asumsi yén éta bahan kaasup bahan kontinyu.
Jejer nu patali dina fisika[édit | sunting sumber]
- Térmodinamik, pikeun stabilitas, transformasi, jeung diagram fase.
- Kinetik, dilarapkeun kana laju transformasi jeung difusi.


text:
Ovum
Ovum (atawa sacara bébas, endog atawa sél endog) nyaéta sél kelamin/séks bikang/wanoja atanapi gamét. Boh sato atawa siki tatangkalan mibanda endog. Istilah ovule dipaké pikeun endog siki tutuwuhan sarta pikeun endog ngora sato. Kecap ieu diturunkeun tina kecap Latin ovum (jamak ova) pikeun endog.
Dina sato nu leuwih luhur, endog dihasilkeun ku organ nu disebut ovarium. Dina sato ovipar (sakabéh manuk, kalolobaan lauk, amfibi, jeung réptil) endogna tumuwuhkeun lapisan panyalindungan nu dibawa ngaliwatan oviduk ka luar awak. Endog ieu dibuahan ku spérma jalu boh di jero (kawas manuk) atawa saluareun awak bikangna (kawas lauk). Satutasna dibuahan, lajeng tumuwuh émbrio, nu kaparaban ku gizi nu dikandung ku endog, terus megar di luar awak indungna. Baca endog (biologi) pikeun sawala ngeunaan endog sato ovipar.
Dina sato vivipar (kaasup manusa sarta sakabéh mamalia plaséntal), ovumna téh dibuahan di jero awak bikangna, nu lajeng émbriona tumuwuh dina rahim/uterus nepi ka borojolna. Salila dina kandungan, émbrio ieu nampa zat gizi langsung ti indungna.
Ovum mangrupakeun sél pangbadagna dina awak manusa, bisa ditempo ku panon langsung.
Aya sato ovovivipar panengah: émbriona tumuwuh sakumaha dina kasus ovipar, tapi terus kaluar méméh borojol. Nu kieu mah ilaharna sabangsaning lauk, réptil jeung invertebrata.


text:
Order statistik
Dina statistik, order statistik ka-n tina sampel saruna jeung nilai sampel ka-n pangleutikna.
Contona, lamun nilai sampe nyaeta:
- 6, 9, 3, 8
mangka order statistik kadua nyaeta:
- x(2) = 6.
Order statistik kahiji (atawa order statistik pangleutikna) salawasna minimum tina sampel. Keur ukuran sampel n, order statistik ka-n (atawa order statistik panggedena) nyaeta maximum.
Dina notasi konvensional, ditulis:
- x1 = 6
- x2 = 9
- x3 = 3
- x4 = 8
teu make kurung() dina subscripts, dumasar kana urutan data nu dikumpulkeun, sarta:
- x(1) = 3
- x(2) = 6
- x(3) = 8
- x(4) = 9
make kurung () dina subscripts, dumasar kana order statistik, dina hal ieu, data disusun dumasar kana naekna order.
Beda jeung quantiles....


text:
Robert Kubica
Robert Kubica (pangecapan Ku-bit-sa dina IPA) (babar 7 Desember 1984 di Krakow, Polandia) nyaeta saurang tukang balap Formula 1 anu asalna ti Polandia. Dirina mangrupakeun tukang balap Polandia munggaran tur hiji-hijina di Formula 1 nepi ka ayeuna.
Daptar eusi
Profil[édit | sunting sumber]
Dirina ngamimitian debut Formula 1 di balapan GP Hungaria 2006 ngagentos tukang balap senior Jacques Villeneuve di tim BMW-Sauber. Lajeng ti dinya, Kubica meunang posisi podium di GP Italia, dimana dirina finish ka-3 di tukangeun si legenda hirup Michael Schumacher sareng Kimi Raikkonen.
Dina taun 2007, Kubica dipercanten ku tim BMW janten tukang balap utama tim sareng Nick Heidfeld. Salami musim 2007 lumangsung, Kubica konsisten finish jeung ngahasilkeun poin jang tim.
Dina taun 2008 ieu, Kubica nyatet sajarah, janten tukang balap Polandia munggaran anu kenging pole position di balapan GP Bahrain. Salian ti dinya, Kubica oge finish runner-up di GP Malaysia.
Data diri[édit | sunting sumber]
- Nami: Robert Kubica
- Tempat, Tanggal Babar: Krakow, Polandia, 7 Desember 1984
- Status: Bujangan
- Luhur: 184 cm
- Beurat: 73 kg
- Mimiti Balapan: Hungaria 2006 (sareng BMW-Sauber)
Statistik[édit | sunting sumber]
- 2005, Renault F1 – pembalap panguji
- 2006, BMW-Sauber – Pembalap, finish ka tilu di GP Italia 2006
- 2007, BMW-Sauber
- 2008, BMW-Sauber, posisi ka-3.
- 2009, BMW-Sauber
- 2010, Renault.


text:
2. Sing Daek nulung kanu butuh, nalang kanu susah, ngahudangkeun kanu sare, ngajait kanu titeuleum, mere kanu daek, nyaangan kanu poekeun.
3. Sing Waspada permana tinggal.
4. Saban-saban robah mangsa ganti wanci ilang bulan kurunyung taun, sok mineng kabandungan jelema, sanajan ngalamun salaput umur, kahayang patema-tema, karep heunteu reureuh-reureuh. dageuning nu bakal karasa mah anging kadar ti pangeran, manusa kadar rancana, kabul aya tinu Maha Agung, Laksana aya tinu Maha Kawasa.
Ngoréjat manéhna Sunda baris mangrupa hiji kajadian anu badag sarta pasti baris mimiti ti wacana. Ambéh wacana urang bisa jadi kanyataan anu nguntungkeun, lain ngan ngarebutkeun paisan kosong hayu urang arahkan wacana urang kaditu. Hayu urang saruakeun panempo kalawan nyatujuan saha sabenerna anu dimaksud ki Sunda?, keur dina kaayaan kumaha ayeuna ieu, sarta naon anu dipikahayangna?
Digigireun / sabeulah loba ti urang anu geus bisa ngadéngé sarta ngagunakeun kecap “Ki sunda”, loba anu nanya-nanya naha maké gelar “Ki” sarta saha sabenerna ki sunda éta?. “Ki” nyaéta sapaan hormat ka lalaki dewasa, tapi umurna leuwih ngora tinu nyapa. Kuring yakin yén anu mikeun sapaan ieu lain hartosna ngarasa leuwih kolot tapi kalawan tujuan mikahormat.
Saméméh Islam asup ka tatar Sunda, urang sunda geus miboga kayakinan sarta falsafah hirup (Ageman Sunda) anu monoteistis kawas intina ajaran Islam. Mangka lamun Ki Sunda diartikeun minangka elite urang Sunda Anu pantes dipihormat alatan mitresna sarta merjuangkeun kemuliaan Sunda minangka tanda syukur kanu nyipta, Éta pisan Ki Sunda.
Sedengkeun kaayaan ki sunda ayeuna nyaéta ampir punah, anu punah éta lain elitena, tapi jalma-jalmana. Lain alatan nukangan Alloh, tapi alatan waktuna geus datang. Kaus heureut anu leuwih popular ti kabaya sunda sarta kurangna pamaké basa sunda digolongan jelema sunda sorangan. Urang moal mempermasalahkeun kaus atawa kabayana, tapi gambaranana. Sabab, lamun modél sarta bentukna anu baris dipermasalahkeun, naon anu baris urang katakana ngeunaan rok sarta blues? Anu lain pituin pakéan sunda tapi geus puluhan, komo geus ratusan warsih geus jadi pakéan sapopoé mojang-mojang sunda?
Ayeuna naon anu dipikahayang Ki Sunda?. Ki Sunda kalawan karakterisktik kawas digambarkeun diluhur henteu bisa bercita-cita jadi bangsa anu termulia diantara bangsa-bangsa, pang saeutik diantara bangsa-bangsa nu boga NKRI tercinta ieu. Sekalipun tacan nepi ka katujuan ahir, perjuangannya sorangan baris mikeun saham anu pohara badag dina ngahontal cita-cita PEMDA Jabar anu rék ngajadikeun Jawa Kulon Propinsi termaju dina warsih 2010.
Perjuangan ieu tida baris réngsé ku hiji generasi. Tapi sagala perolehan hiji generasi baris boga nilai pohara luhur pikeun generasi-generasi saterusna, sasaran antara anu kongkrit strategi anu kudu sarta bisa dihontal ku generasi ayeuna nyaéta nyegah perang baraya saleutik sarta dina wangun naon ogé, liwat jalan nyaruakeun persepsi, ngahijikeun sakabéh daya sarta tanaga, ngordinasikeun léngkah, sarta unggal tetep aktip dibidangna séwang-séwangan. Kalawan jiwa Ki Sunda anu sabenerna.
Tarjamah ku:
Abdul Mughni Shiddiq
Hiji bahsa bisa mati dumadakan sarta bisa ogé ngaliwatan prosés anu panjang saeutik demi saeutik. Basa anu mati dumadakan bisa lumangsung alatan musibah alam, kawas dialaman ku basa Tembora dipulo Sumbawa anu dina warsih 1815 kabéh pecaturnya maot alatan letusan gunung brapi. Kitu ogé basa Yahi, salah sahiji basa urang Indian di Amérika, kabéh pecaturnya dibasmi ku bangsa Éropa. Di Australia tadina aya 250 basa suku Aborigin, sarta ayeuna geus henteu cangkaruk deui. Ayeuna kumaha kalawan basa sunda?
Kalawan analisis Netlle sarta Romaine, mangka urang nempo yén basa sunda ayeuna keur dina prosés maotna, alatan urang saksian urang Sunda sacara perlahan-lahan keur ngajalankeun pembunuhan ka basa sunda minangka basa indungna. Urang saksian beuki loba jelema sunda nu henteu daék ngobrol kalawan basa sunda, sanajan kalawan sesame jelema sunda. Urang ogé saksian, umumna lamun jelema sunda daék ngobrol ngeunaan hal nu tangtu tuluy pindah kode ka basa Indonésia atawa basa séjén. Basa Sunda dianggap teu mahi pas atawa teu mahi dipihormat pikeun nepikeun pikiranana. Maranéhanana leuwih resep maké basa Indonésia anu dianggap ngajangjian jigana ekonomis leuwih badag atawa kalawan basa Jakarta anu mangrupa basa metropolitan anu dibayangkeun pinuh gemerlapan.
Urang ogé saksian yén lembaga-lembaga public kawas pangadilan, sakola, masjid-masjid, pasar, henteu deui ngagunakeun basa Sunda, atawa beuki saeutik mempergunakannya. Sarta urang saksian utamana d dayeuh-dayeuh badag, kolot anu duanana urang sunda, geus henteu berbahasa sunda deui kalawan barudakna, sanajan contona maranéhanana sorangan ngobrol dina basa sunda. Hartina maranéhanana henteu ngawariskeun basa indungna éta ka generasi satutasna. Kabéh gejala anu biasa lumangsung nyaéta prosés pati basa sunda.
Kaayaan kitu lamun diingkeun waé baris lekasan kalawan pati basa sunda, kajaba lamun aya parobahan dangong jelema sunda sorangan ka kaayaan kasebut. Parobahan dangong ka basa anu dina prosés pati, komo ogé ka basa anu geus mati, henteu mustahil bisa nyageurkeun manéhna balik. Naha urang baris ngantep basa Sunda éta paeh?
Abdul Mughni Shiddiq
Para khatib sarta da’I (jelema sunda) kaasup pangurus masjid jigana noyod atawa jorjoran minuhan dalih yén henteu kabéh jamaah ngarti basa sunda. Atawa meureun henteu hayang dicap minangka khatib atawa da’I primordialisme, kedaerahan, atawa sebutan séjénna anu intina henteu ngabogaan rasa nasionalisme. Naha pikeun nempokeun rasa kabangsaan kudu ninggalkeun basana (sunda) sorangan?. Nurutkeun ajip Rosidi pikeun nempokeun rasa kabangsaan henteu salawasna kudu make bahasa Indonésia. Serat kabar basa sunda “Sipatahoenan” dina wayah saméméh perang ogé digolongkan minangka serat kabar nasional, sabab eusina nempokeun rasa kabangsaan. Cenah, pikeun jadi urang Indonésia henteu perlu ngandeg jadi jelema sunda.
Di masjid-masjid anu aya di bandung geus arang urang déngé khutbah kalawan ngagunakeun basa sunda. Pohara ahéng, memang, lamun dangong Ajengan sarta Khathib di masjid anu aya di lingkungan tatar sunda leuwih condong henteu ngagunakeun basa sunda dina khotbah jum’atna. Tangtu waé masih aya khatib anu ngagunakeun basa sunda dina khutbahnya, tapi nyaah ngan sawates di wewengkon pinggiran, kawas parongpong, gunung halu, sarta séjén sajabana. Padahal lamun khutbah di tatar sunda ditepikeun kalawan basa sunda, pohara meureun bakal leuwih asup sarta nyabak kana relung haté anu paling jero.
Agama henteu sawates urusan uteuk (logika), ngalainkeun ogé nembus wates rasa (emosi). Alatan éta, baris séjén gregetna lamun ditepikeun kalawan basa indung. Bener, basa indung éta penting. Nyatana, UNESCO sarta PBB anu usik di widang atikan. Panghormatan éta ditandaan kalawan ngamumule “Mother Tongue day” saban bulan pebruari.
Kanyataan yén basa ibu baris leuwih meresap kadina batin jelema loba, pohara disadari ku para pendeta sarta pastor. Loba diantara maranéhanana anu duajar basa Indung pikeun kapentingan kebaktian sarta missa. Kanyataan ieu memang pohara kontras. golongan mayoritas kasampak condong teu malire basa Sunda. Sabalikna golongan minoritas malahan maké. Ulah heran lamun disawatara wewengkon loba gereja atu kelenteng di jawa kulon anu malahan aktip ngagunakeun basa sunda dina sakumna kagiatan ibadahnya.
Nempo kanyataan beuki langkana khotbah make bahasa sunda, urang baris kainget sarta sono kana da’I atawa khatib sakaliber KH. Drs. Abdul Ghazali (Alm) atawa leuwih kaceluk kalawan sebutan Kiai Ghozali. Pikeun umat islam jawa kulon, anjeunna nyaéta sosok mubaligh anu pohara dirasakeun mangpaat risalahnya ngaliwatan basa sunda. Anjeunna pohara piawai ngamangpaatkeun psikologi massa dina dakwahna. Kalawan basa sundana anu has, anjeunna geus ditarima kabéh golongan. Henteu heran ti ka khasanna éta lahir hiji jargon ngalegenda kawas anu di ungkapkan ku si Cepot. Karunya….nya.!
Salila puluhan warsih ancrub nyebarkeun risalahna. Kiai Ghozali henteu uereun ngagunakeun basa sunda. Anjeunna mindeng nyebutkeun basa sunda kalawan basa “padesaan”, kalahka ngaku reueus dirina disebut “ajengan padesaan”. Ajengan anu saban gerak-gerik léngkah sarta kedalanana dipikaharti sarta dipahaman ku masarakat pilemburan. Basana henteu muluk-muluk, henteu pikeun gagah-gagahan sangkan member gambaran hébat. Gaya basa Kiai Ghozali pohara realistis, anjeunna kasampak pohara konsisten sarta nyadar yén objek dakwah di jawa kulon leuwih di dominasi jalma-jalma anu mengerti sarta nyurtian basa sunda.
Naha bener masarakat sunda geus henteu sanggup atawa teu bareukieun deui narima penerangan dina basa sunda? Ku kituna dina acara-acara anu dihadiran mayoritas jelema sunda kudu ngagunakeun basa séjén? Atawa boa-boa pendékna atawa euweuhna kemauan para khatib sarta da’i (jelema sunda) nepikeun risalah kalawan média basa sunda. Lantaran salempang pesenan. Kalawan nepikeun risalah ngagunakeun basa sunda maranéhanana ngarasa seolah-olah diwatesan rohang unggut manéhna.
Abdul Mughni Shiddiq
Kabudayaan sunda kiwari loba meunang gugatan balik. Patarosan ngeunaan eksistensige mindeng ngajaul ka permukaan. Naha kabudayaan sunda masih aya? Lamun masih aya, saha téa nu bogana?. Ngeunaan hal kasebut, lamun dikaji kalawan tenang, sabenerna mangrupa patarosan anu wajar-wajar waé. Naha kitu? Jawabanna basajan, alatan kabudayaan sunda dina kanyataanana ayeuna memang kawas kaleungitan ruhna atawa sahenteuna henteu écés arah sarta tujuanana. Daék dibawa kamana kabudayaan sunda kasebut?
Henteu matak olohok lamun beuki lila beuki loba unsure kabudayaan sunda anu tergilas ku kabudayaan deungeun. Contona anu pangécésna nyaéta basa sunda anu mangrupa basa komunitas urang sunda, kasampak sacara eksplisit beuki arang dipaké ku nu bogana sorangan, hususna para generasi ngora sunda. Leuwih memprihatinkan deui, yén ngagunakeun basa sunda dina komunitasnya sapopoé sakapeung diidentikan kalawan ”katerbelakangan” atawa “kampungan”, untung waé henteu ngomong primitive. Balukarna, timbul rasa gengsi dina urang sunda pikeun ngagunakeun basa sunda dina pergaulana sapopoé. Komo rasa “gengsi” ieu sakapeung kapanggih ogé dina maranéhanana anu sabenerna mangrupa pakar di widang basa sunda, kaasup pikeun saukur ngaku dirina nyaéta pakar atawa berlatar tukang keahlian di widang basa sunda.
Pangabisa kabudayaan sunda pikeun ngalakonan mobilitas, boh vertikal boh horizontal, bisa disebutkeun pohara lemah. Ku lantaran éta, tong boro di luar komunitas sunda, di jero komunitas sorangan, kabudayaan sunda remen ogé karasaeun deungeun. Sabab éta kabudayaan sunda bisa disebutkeun pendék kénéh ku kituna kabudayaan sunda henteu waé jalan di tempat tapi ogé leumpang mundur..
Patula-patali pageuh kalawan dua pangabisa tiheula, pangabisa tumuwuh sarta ngembang kabudayaan sunda ogé bisa disebutkeun nempokeun tampilan anu henteu éléh memprihatinkeun. Tong boro nyarita paradigma-paradigma anyar, itikad pikeun ngalestarikeun naon anu geus dipiboga waé bisa disebutkeun pohara lemah. Sajaba ti éta, kabudayaan sunda ogé kasampak kurang muka rohang pikeun lumangsungna regenerasi. Budaya “Kumaha akang”, “teu langkung akang”, sarta “Mangga tipayun”, anu kitu kentel dina kahirupan sapopoé urang sunda, bisa disebutkeun jadi salah sahiji cukang lantaran mundurna budaya sunda dina prosés regenerasi. Balukarna, jadi we budaya sunda arap-ap eureup-eup kalawan regenerasi.


text:
Dongeng
Bahasa Sunda " Si Kabayan Dicukur"
si kabayan teh kandulan pisan. ari kandulan teh
jahe=jago he-es (beuki sare), teu kaop nyangkere atawa nyarande sok ker wae
kerek.
sakali mangsa si kabayan teh di cukur. di
cukurna handapeun tangkal gede disisi jalan supratman. ari tukang cukur teh
ruruntuk dalang, tadina hayang jadi dalang tapi teu kataekan, kalah jadi tukang
cukur. teu wudu payu nyukurna teh da eta ari nyukur sok bari ngadalang.
si kabayan ti barang gek diuk dina korsi
panyukuran geus lelenggutan wae nundutan. saperti biasa tukang cukur teh ari
ceg kana gunting jeung sisir tuluy wae ngabuih… ngadalang, pok na teh…. “tah
kacatur keun di nagara alengka, rajana jenengan Dasamuka…. ari dasa hartina
sapuluh… ari muka eta hartosna beungeut atanapi raray… “. si kabayan nu keur
ngalenggut ngarasa ka ganggu ku nu keur ngadalang, bari heuay si kabayan
nyarita “pondokeun wae mang…” trek-trek tukang cukur teh ngaguntingan
buuk si kabayan bari pok deui… ” ari geus kitu… eta Dasamuka teh bogoh ka dewi
Sinta, geureuhna sri Rama… ” “pondokeun wae mang…”ceuk si kabayan nyaritana
selang seling antara inget jeung heunteu bakating ku tunduh, teu lila reup deui
sare….. lilir sakeudeung, tukang cukur teh keur ngadongeng keneh, ..” urang
tunda dewi Sinta nu keur di Alengka, sabab di paling ku Rahwana…. caturkeun sri
Rama….” si kabayan asa ka ganggu sarena terus nyarita bari lulungu “pondokeun
mang….”….terus reup deui peureum. trek..trek tukang cukur ngaguntingan buuk si
kabayan bari nuluykeun ngadongengna. ari tiap si kabayan lilir, tukang cukur
teh keur ngabuih keneh wae ngadalang, tapi ari leungeunna mah tetep teu
eureun-eureun ngaguntingan buuk si kabayan. si kabayan keuheuleun pisan sabab
sarena kaganggu ku sora tukang cukur, nu sakapeung sok ngagerem nurutan sora buta
atawa ngajerit nurutan sora dewi sinta basa di paling ku Rahwana… antukna si
kabayan ngambek ka tukang cukur bari nyarita ” ceuk aing ge
pondokeun…pondokeun…” tukang cukur nembalan “dipondokeun kumaha ieu geus lenang
kieu..” ari ret si kabayan kana eunteung enya wae sirahna geus gundul teu sa
lembar-lembar acan, puguh wae si kabayan teh ambek “nu dipondokeun teh dongeng
maneh lain lain buuk aing…” si kabayan morongos, tukang cukur nembalan bari
nyentak “bongan sorangan, naha atuh sare wae batur di gawe teh, lain nuhun di
embohan ku dongeng teh…” ngan hing wae si kabayan teh ceurik bakating ku
handeueuleun jaba ari balik ku barudak di poyokan bari di abring-abring
“…penjol….penjol….”
Dongeng bahasa sunda, si kabayan
ngalamun
Mitoha si kabayan keuheuleun
pisan, sabab si kabayan sok ngalamun wae. di gawe bari ngalamun, dahar bari
ngalamun, mandi bari ngalamun komo di pacilinganmah mani beuki anteng ngalamuna
teh…
sakali mangsa si kabayan manggih
endog meri, ngagoler dina jarami di sawah mitohana, si kabayan atoheun pisan,
gancang endog meri teh di bawa kaimah de
tembongkeun ka pamajikanana.
“sukur, ka dieu urang kulub, keu
si encid (budakna red.)” ceuk pamajikan si kabayan.
“montong” tembal si kabayan,
“anggurmah rek di pegarkeun, di pilukeun kana hayam bapa, nu ayeuna keur
nyileungleum” tembal si kabayan. ti dinya endog teh di teundeun hareupeunnana
bari di taksir.
“kumaha akang wae atuh, ngan
ayeuna mihape budak, uing rek ngisikan heula” ceuk pamajikan si kabayan bari
ngajinjing boboko rek ngisikan di pancuran.
si kabayan cingogo di harudum
sarung bari nyanghareupan endog. budak mah di antep wae sina kokorondangan dina
palupuh, ari manehna anteng ngalamun deui, kieu ngalamuna teh….
“endog teh pasti megar, heug
bikang, engke pasti ngendog deui. umpamana wae ngendogna sapuluh terus di
pegarkeun deui, megar deui jadi boga sabelas meri tah, pek kabeh ngendog deui,
mun endogna sapuluhan jadi boga 110 endog, beuki lila meri teh beuki loba.
endogna oge pasti beuki loba. aing rek jadi bandar endog, endog di jualan aing
jadi loba duit. duitna di beulikeun domba bikang. domba na baranahan tepi ka
aing loba domba, dombana di jual kapasar, terus di beulikeun munding sarakit,
munding oge baranahan, aing bakal loba munding… adeuh..huhuy… munding aing mani
rendang di sawah…….”
keur kitu, geprak wae endog si
kabayan teh di baledog ku pamajikanana tepi ka peupeus, sihoreng endog teh
kacingcalang.
“kabayan, cing atuh kana ngalamun
teh mani kamalinaan, tuh tenjo si encid mani buncunur sirahna tidagor kana
tihang, da di antep wae…”
si kabayan kalahka molotot ka
pamajikannana.
“kunaon munding aing di ruksak ku
maneh..? rasakeun ieu paneunggeul..” ceuk si kabayan bari ngamang-ngamang sapu.
pamajikan si kabayan sieuneun,
tuluy lumpat ka imah kolotna, bari ngais budak. si kabayan ngudag bari angger
ngamang-ngmang sapu.
mitohana norojol ti imah, tuluy
nanya ka si kabayan.
“ku naon maneh teh kabayan kawas
nu teu eling..”
“bongan munding uing di ruksak ku
si iteung..”
“na timana maneh boga munding…?”
“pan tina ngajual ladang endog
asal na mah..” tembal si kabayan
“bohong ketang, ngalamun wungkul,
barina ge endogna kacingcalang..” si iteung nambalang
“euh kitu..” ceuk mitoha si
kabayan..” paingan atuh kebon aing, mani ledug di ranjah munding, ari maneh
boga munding mah, hayoh gantian, mun teu di gantian di laporkeun ka pulisi..”
“ampun pa..” ceuk si kabayan ”
abdimah teu gaduh bulu-buluna acan munding teh, eta mah lalamunan. hayu iteung
urang balik..” si kabayan ngajak balik kapamajikanana.
mitohana gogodeg.
isukna si kabayan dititah ngala
kalap ku mitohana, tina sapuluh kalapa, si kabayan bakal di buruhan kalapa sa
hulu. si kabayan atoheun pisan, terekel wae naek kana tangkal kalapa rek ngala
kalapa nu kolot.
barang nepi ka luhur tuluy diuk
sidengdang dina sela-sela dahan kalapa, teng wae ngalamun.
“buruh ngala kalapa rek di jual,
ladangna di beulikeu kana endog hayam, tuluy di pegarkeun, pek di ingu. hayamna
beuki loba, endogna ge rea deuih, endog di jual ka pasar, aing jadi bandar
endog. tina ladang endog aing rek meuli domba, domba oge ngareaan…. aing jadi
bandar domba, tina bati domba aing rek meuli munding… eh ketang moal, moal
meuli munding bisi ngaruksak sawah mitoha… ah rek meuli kuda wae. kudana kuda
balap.. kuda ustrali nu jangkung tea, aing jokina…plok..plok kudana di
lumpatkeun…”
bari ngalamun kitu teh si kabayan
reurendeukan dina palupuh kalapa.
“kuda teh beuki tarik lumpatna…
horseh kotoplak…kotoplak……” sikabayan beuki motah wae diukna dina palapah
kalapa, tepi ka palapah teh pepelenoyan. kulantaran motah teung palapah teh potong,
sikabayan ngoleang kabawa ku palapah kalapa. gebrus wae ka balong. untungna
kalapa teh sisi balong, si kabayan pipina bared keuna regang awi, sukuna
tipalitek, untung teu maot oge.
ti harita sibayana kapokeun deui
ngalamun dina tangkal kalapa…..
Dongeng
bahasa sunda, si kabayan ngala tutut
Cék Ninina, “Kabayan ulah héés
beurang teuing, euweuh pisan gawé sia mah, ngala-ngala tutut atuh da ari nyatu
mah kudu jeung lauk.”
Cék Si Kabayan, “Ka mana
ngalana?”
Cék ninina, “Ka ditu ka sawah
ranca, nu loba mah sok di sawah nu meunang ngagaru geura.
Léos Si Kabayan leumpang ka sawah
nu meunang ngagaru. Di dinya katémbong tututna loba, lantaran caina hérang,
jadi katémbong kabéh. Tututna pating golétak. Tapi barang diteges-teges ku Si
Kabayan katémbong kalangkang langit dina cai. Manéhna ngarasa lewang neuleu
sawah sakitu jerona. Padahal mah teu aya sajeungkal-jeungkal acan, siga jero
sotéh kalangkang langit. Cék Si Kabayan dina jero pikirna, “Ambu-ambu, ieu
sawah jero kabina-bina caina. Kumaha dialana éta tutut téh? Lamun nepi ka teu
beunang, aing éra teuing ku Nini. Tapi éta tutut téh sok dialaan ku jalma. Ah,
dék dileugeutan baé ku aing.”
Geus kitu mah Si Kabayan léos
ngala leugeut. Barang geus meunang, dibeulitkeun kana nyéré, dijejeran ku awi
panjang, sabab pikirna dék ti kajauhan baé ngala tutuna moal deukeut-deukeut
sieun tikecebur. Si Kabayan ngadekul, ngaleugeutan tutut méh sapoé jeput, tapi
teu aya beubeunanganana, ngan ukur hiji dua baé. Kitu ogé lain beunang ku
leugeut, beunang sotéh lantaran ku kabeneran baé. Tutut keur calangap,
talapokna katapelan ku leugeut tuluy nyakop jadi beunang. Lamun teu kitu mah
luput moal beubeunangan pisan, sabab ari di jero cai mah éta leugeut téh teu
daékeun napel, komo deui tutut mah da aya leuleueuran. Di imah ku ninina
didagoan, geus ngala salam, séréh jeung konéng keur ngasakan tutut. Lantaran
ambleng baé, tuluy disusul ku ninina ka sawah. Kasampak Si Kabayan keur
ngaleugeutan tutut.
Cék ninina, “Na Kabayan, ngala
tutut dileugeutan?”
Cék Si Kabayan, “Kumaha da sieun tikecebur,
deuleu tuh sakitu jerona nepi ka katémbong langit.”
Ninina keuheuleun. Si Kabayan
disuntrungkeun brus ancrub ka sawah.
Cék Si Kabayan, “Heheh él da
déét.”
Kuya
Nyieun Suling
Sakadang kuya manggih tulang maung ti
leuweung. Ceuk pikirna alus lamun
dijieun suling. Ngan kusabab
menehna mah teu bisaeun ngaliangan, kapaksa menta
tulung ka sakadang bangbara. Sanggeus diliangan tulang
maung teh bisa ditiup.
“Tret trot tret trot,
suling aing tulang maung,
diliangan ku bangbara,
torotot heong.”
Ngan ceuk pikir kuya masih keneh kurang
alus, kudu ditroktrokan heula. Harita
keneh manehna nepungan sakadang
caladi. Kabeneran caladi teh daekeun. Sanggeus
ditroktrokan mah suling teh rada
alus.
“Tret trot tret trot,
suling aing tulang maung,
diliangan ku bangbara,
ditroktrokan ku caladi,
torotot heong.”
Sakadang kuya ngarasa can sugema, sabab
ceuk rasana suling teh tacan sampurna. Keur nyampurnakeunana kudu dipasieup
heula. Ceuk dina pikir kuya nu ahli masieup teu aya deui lian ti sakadang
sireupeun. Harita keneh kuya indit nepungan sireupeun. Sanggeus dipasieup
suling teh ditiup deui.
“Tret trot tret trot,
suling aing tulang maung,
diliangan ku bangbara,
ditroktrokan ku caladi,
dipasieup ku sireupeun,
torotot heong.”
GAGAK HAYANG KAPUJI
Aya gagak maling dengdeng ti
pamoean. Geleber hiber bari ngaheumheum dengdeng tea kana tangkal dadap sisi
lembur. Kabeneran harita katangeneun ku anjing nu kacida kabitaeunana da puguh
kabeukina. Kusabab kitu, ku anjing disampeurkeun. Tapi sanggaus anjing aya
dihandapeun, boro-boro ditanya teu direret-reret acan.
Anjing mikir piakaleun supaya dendeng
tea kapimilik ku manehna. Sanggeus manggih anjing ngomong, Leuh aya manuk
alus-alus teuing. Pamatukna panjang bulu hideung tapi mani lemes kitu. Manuk
naon nya ngaranna? Kawasna mah moal aya tandingna dibandingkeun jeung
cendrawasih ge moal eleh.”
Mimitina mah omongan anjing teh teu
didenge . Tapi sanggeus aya omongan moal eleh ku cendrawasih, gagak atoheun
pisan. Manehna kungsi beja yen cendrawasih teh
manuk pang hadena. Tapi ceuk anjing manehna moal eleh”. Kitu nu matak
manehna ngarasa ngeunah kupamuji anjing. Malah ceuk pikirna deui asa haying
ngabagi dengdeng jeung anjing. Ngan kusabab hese meulahna kahayangna teu
kalaksanakeun.
Anjing nempo beungeut gagak marahmay
sanggeus dipuji ku manehna. Ceuk pikirna pasti usahana hasil. Ceuk pikirna deui
naon hesena muji-muji keur ngahontal kahayangna.Kusabab kitu pok deui
anjing,”Lamun daekeun mah haying nyobat jeung manuk nu sakitu lucuna. Ngan
rumasa sorangan mah sato hina. Saumur-umur kudu ngadunungan, sare digolodog,
rajeun manggih hakaneun oge pasesaan. Tapi najan teu bisa nyobat oge jeung
manuk lucu, atuh ngadenge-ngadenge sorana. Meureun moal panasaran teuing!”.
Barang ngadenge pamuji anjing anu
sakitu ngeunahna, gagak poho keur ngaheumheum dengdeng, ngan ngong we disada,
“Gaak Gaaak” cenah. Atuh barang engab pamatukna barang pluk we dengdeng
teh murag. Anjing gancang nyantok
dengdeng nu murag tea tuluy dihakan di nu bala.
Gagak nu hanjakaleun mah teu ditolih.
Sababaraha jongjonan gagak teh cindekul we dina dahan bari ngararasakeun teu
ngeunahna ku kalakuan anjing. Manehna karek ngarti yen anjing muji bebeakan
teh haying dengdeng nu keur diheumheum
ku manehna.
Ti dinya mah geleber gagak
teh hiber kana tangkal kai rek neangan
hileud keur ganti dengdeng nu disantok ku anjing.
Kuda
Hade Budi
Aya Maung eukeur mah geus kolot
katambah gering, ngalungsar handapeun tangkal kai bari gegerungan. Sato-sato nu
kungsi menang kanyeri ti manehna ngarumpul ngariung nu keur gegerungan tea.
Ceuk Munding, “Ah siah make gegerungan! Rek nyambat ka saha? Moal aya nu
nyaaheun ka sia mah! Sato jahat!” Munding ngomongna kitu bari ngagadil nu keur
gegerungan. Nempo kalakuan Munding kitu sakur sato nu harita aya di dinya
sareuri akey-akeyan.
Kabeh sato nu aya di dinya
ngaheureuykeun Maung nu keur sakarat, kajaba sakadang Kuda. Nempo sato-sato
sejen galumbira teh manehna mah ukur gogodeg. Ceuk Domba, “Kunaon sakadang Kuda
kalah gogodeg kitu? Lain tejeh tah si Belang teh ku sampean! Lain baheula si
Belo ditekuk?” Tembal Kuda, “Kaula mah lain teu ngewa kana kalakuan Maung teh.
Ngan waktu ieu kaayaanana pan keur gering parna. Manehna teh keur sakarat,
sakeudeung deui oge paeh. Kuduna mah sato nur keur sakarat teh ulah
dihareureuykeun kitu. Meureun ceuk batur teh, rajeun aya kawani ka anu keur
sakarat!” Sanggeus ngadenge omongan Kuda kitu, sakur sato nu aya di dinya jempe
sarta patinglaleos ka leuweung deui.
Dicutat tina: Bacaan Barudak “Kuda Hade Budi”
Sasakala
Heulang Ngahakan Hayam :: Dongeng
ilustrasi: MangleBaheula aya dua
sobat nya éta heulang jeung hayam jago. Duanana nyobat pisan, tara pahiri-hiri
sok silah tulungan. Unggal poé ogé manéhna sok babarengan néangan hakaneun.
Dina hiji poé, nalika keur
néangan hakaneun teu kanyahoan aya ajag nyampeurkeun rék ngerekeb hayam jeung
heulang. Heulang gancang luncat terus hiber. Tapi hayam najan lumpat ge da teu
bisa hiber diudag-udag terus.
Nempo kitu, heulang buru-buru
ngabantuan sobatna nyakaran ajag ku kuku-kukuna. Nepikeun ka awak ajag téh
garetihan. Hayam nyumput dina guha da ari geus garetihan mah ajag téh teu
ngudag deui. Lila-lila mah ajag terus mulang ka baturna.
“Kaluar sobat, da ajag téh geus
kabur,” ceuk heulang ka sobatna.
“Nuhun pisan heulang geus mantuan
kuring,” ceuk hayam.
Ti harita hayam jago jadi
borangan jeung resep nyorangan. Hayam karék sadar yén heulang boga pangabisa
anu punjul ti manéhna. Heulang bisa ngapung.
“Euh ngeunah pisan euy lamun bisa
ngapung,” gerentes hayam dina haténa.
Mang poé-poé hayam mikiran heulang
anu bisa ngapung, basa manéhna rék dikerewek ku ajag. Keur kitu teu kanyahoan
heulang datang tina tatangkalan saluhureun tempat cicing hayam jago.
“Ku naon sobat, sigana anjeun
keur boga kabaluweng atawa gering?”
“Henteu, teu kunanaon tapi kuring
rék nanya ka anjeun, ku naon anjeun bet bisa ngapung luhur, ari kuring teu bisa
luncat-luncat acan?”
“Baheula kuring gé teu bisa
ngapung, tapi sanggeus kuring ngaputan kadua jangjang kuring ku jarum emas
kuring jadi bisa ngapung jeung harampang.”
“Atuh lamun kitu mah kuring
nginjeum jarum emas téa téh rék dipaké ngaputan jangjang anu kuring.”
“Teu nanaon, asal anu dikaputna
dua jangjang anjeun améh hampang. Ngan omat ulah incah balilahan jeung ulah
diinjeumkeun ka nulian!”
Heulang mikeun jarum emas ka
hayam jago. Atuh hayam jago téh ajrag-ajragan ngarasa gumbira. Teu talangkée
hayam jago ngaputan jangjangna, tapi hayam jago teu sabaran, can gé réngsé
ngaputna, hayam jago geus ngéplék-ngéplékeun jangjangna terus luncat kana luhur
pager.
“Asik uing bisa ngapung asik bisa
ngapung.”
Keur kitu teu kanyahoan aya hayam
bikang nempoeun kalakuan hayam jago téa.
“Héy jago ku naon manéh bisa
luncat kana pager jeung bisa ngapung deiuh?”
“Jangjang kuring téh dikaputan ku
ieu jarum emas.”
“Cing atuh jago kuring nginjeum
da kuring gé hayang bisa ngapung kawas anjeun.”
“Nya ieuh tapi mun geus bisa
ngapung kudu luncat ka gigireun kuring.”
Hayam bikang buru-buru ngaputan
jangjangna. Can gé anggeus, hayam bikang geus luncat ka gigireun hayam jago.
Hayam bikang keketok mani daria. Kitu deui hayam jago kongkorongok bari
adigung.
“Mana jarum emas tadi? Hayam jago
inget ka jarum emas.”
“Eh tadi diteundeun dina taneuh,”
ceuk hayam bikang.
Hayam téh luncat ka handap
néangan jarum emas. Hayam téh duanana bari cacakar néangan jarum emas téa. Kokoréh
ka unggal tempat. Tapi maranéhna teu manggihan emas nu ditéangan téa.
Hiji poé, heulang dating rék
nagih jarum emas téa.
“Wah isuk kénéh geus kokoréh,
geus bisa ngapung acan?” ceuk heulang.
“Ah kuring mah ngan bisa luncat
saluhur pager, ngan da nya éta jarumna kaburu leungit. Kuring néangan bari
kokoréh angger teu kapanggih.”
Heulang reuwas ngadéngé laporan
hayam téh. Heulang ambek kacida.
“Anjeun geus ingkar janji pajar
moal incah balilahan jeung moal nginjeumkeun jarum emas téa. Kula haroréam sosobatan
jeung anjeun,” heulang hiber.
Nya ti danget harita hayam sok
risi mun inget kana amarahna heulang. Mun ningali heulang nu ngalayang di
luhureunana, hayam téh sok taki-taki najan kapeungna mah sok nyamber anakna.
Tah éta nu jadi sabab hayam sok
kokoréh jeung cacakar kana taneuh éta téh néangan jarum emas. Salila jarum emas
can kapanggih heulang jangji bakal nyamberan anak hayam.*** (Galura)
Sasakala Gunung Kendang
JAMAN baheula kacaritakeun aya hiji jelema nu ngaran Ki
Sutaarga. Ngabogaan maksud hajat bari nanggap wayang.
Ari lalakonna nu dipikahayangku manéhna supaya dipidangkeun, nyaéta
lalakon nu paling dipantang kudalang. Éta lalakon meunang dipidangkeun, tapi
teu meunang nepi ka tamatna.Sabah lamun tamat biasana sok aya kajadian nu teu
dipikahayang.Tapi Ki Sutaarga keukeuh peteukeuh hayang nyaho éta lalakon nepi
ka tamatna.Pokna kajeun mayaran sakumaha, moal burung dibayar asal éta lalakondipidangkeun
nepi ka tamatna.Pok Ki Dalang sasauran.“Heug waé dipidangkeun nepi ka
tamatna, asal ongkosna waé dibayar tiheula?”Teu loba carita, gocrak baé dibayar
sapaménta dalang téa, ku Ki Sutaagra téh.Atuh kasurung ku ongkos nu gedé, ger
waé ngawayang anu pohara raména.Sindénna nu katelah Nyai Astrakembang, anu
hérang méncrang, ceuk barudak ayeuna mah siga enyoy-enyoyan, ngoléar
tembang hégar pisan.Atuh panongton daratang ti suklakna ti siklukna. Éstuning
ramé pisan aréak-aréakan, nguping sora sindén anu ngagalideng halimpu pisan.
Barang lalakonampir tamat geus deukeut subuh, torojol dua jelema anu maké
pakéan saragamupas kabupatén. Éta upas téa nepikeun paréntah Bupati, nu
maksudna supayaéta dalang, sindén, para nayaga, katut gamelan sapuratina, dibawa
ngadeuheuska kanjeng Bupati. Cenah ditunggu pisan.Atuh dalang téh cuh-cih jeung
cakah-cikih paparéntah ka batur baturna
kudu bébérés. Sarta manéhna bébéja ka Ki Sutaarga téa yén disaur ku Bupati.Kacaturkeun
bring arindit diiringkeun ku upas nu duaan ngajugjug ka
tempat panglinggihan Bupati. Jalanna lempeng molongpong, éstuning senang pisanleuleumpangan
henteu loba sumarimpang.Caritana nu ngalabring téa géus nepi ka nu dijugjug.
Breg ngarimpak rareureuhdihareupeun gedong Kabupatén, harita téh géus rék bray-brayan
beurang.Tapi anéh bin ajaib! 11
Éta dua Upas teu araya, kabupatén ogé suwung, leungit tampa lebih ilang
tampakarana. Sakabéh nu hadir musna teu ngaho kamana leosna. Nu aya sesana
ngangamelan-gamelan téa. Kasur nu digulungkeun urut diuk sindén, kabéh
robahngajadi batu. Tug nepi ka kiwari, nelah gunungna disebut
Gunung Kendang.Dina mangsa nu geus kaliwat. Dina malem Salasa atawa Jum’ah
kaliwon sok aya raraméan siga nu keur hiburan. Sora sindén gagalindeng
angin-anginan.Sora panjak nu senggak. Sora gamelan nangnéngnong. Ditempas ku
sorakendang, dung plak dung plak, écés pisan. Dipungkas ku sora-sora goong,
éar nu surak nu senggak, kakuping ramé pisan.Loba jelema katipu.Ti
lembur nu beulah Kidul Gunung Kendang, saperti Cikareo, Bantarpeundeuy, jeung nu séjénna. Nu dek lalajo ngabring, manéhna nyangka aya kariaan dikampung
Cibitung. Urang lembur Kaléreun Gunung Kendang, nyangkayénnunanggap wayang téh
di Cikarosea atawa Bantar peundeuy.Burusut nu lalajo ngabring nuju ka beulah
Kidul. Dijalan abringan nu ti
Kalér jeung nu ti Kidul pasanggrok, terus silih tanya, dimana aya nu kariaan téh.Masing-masing
ting polongo, teu aya nu bisa ngajelaskeun. Terus baralik kalayan haténa
marurukusunu keuheul ngarasa katipu.Kaanéhan Gunung Kendang nyaéta balatak
batu-batu nu siga kendang, goong,anggél, guguling, jeung gulungan kasur. Anu
siga gulungan kasur réana ayaopat bélas, anu nangtung anu ngedéng. Anu siga
guguling panjangna hijisatengah méter. Gunung Kendang ayana di Désa Sukamukti
KacamatanCisompét Kabupatén Garut, dikomplék Kahutanan nu katelah Blok
Jagasatru.
|
12
Jonggrang Kalapitung
Ku: Budi Rahayu TamsyahHidep kungsi ulin ka Jatiluhur? Jatiluhur téh
perenahna di Purwakarta. Di dinyaaya bendungan anu lega. Katelahna
Bendungan Jatiluhur. Ari anu dibendungnaWalungan Citarum. Éta
bendungan téh gedé pisan mangpaatna. Dipaké pikeunrupa-rupa kaperluan.Caina
dipaké pembangkit tanaga listrik, anu listrikna dipaké di sakuliah PuloJawa.
Salian ti éta dipaké pikeun irigasi deuih. Nyaian sawah-sawah anu aya dikalér,
saperti di Purwakarta, Karawang, jeung Subang. Terus parat nepi kaBekasi jeung
Jakarta. Malah cai beresih anu aya di éta wewengkon, umumnamah asalna téh ti
Jatiluhur.Teu saeutik deuih anu miara lauk di Jatiluhur, maké jaring anu
disebut “kolam jaring terapung”. Jatiluhur ogé jadi obyék wisata andelan. Salian ti pamandanganana éndah, geus diwangun obyék wisata modern deuih. Sapertiwaterboom
jeung kolam renang. Atuh keur nu resep nguseup, di Jatiluhur ogéloba tempat
paranti nguseup.Tapi jaman baheula mah, baheulaning baheula, cenah di
sabudeureun Jatiluhur téh, masih kénéh mangrupa leuweung geledegan. Rembet
ku kakayon,caranéom jeung geueumeun. Lolobana tangkal jati, galedé jeung
jarangkung.Tangkalna sagedé-gedé beuteung munding. Can jadi bendungan cara
ayeuna.Malah can aya lembur-lembur acan.Leuweung sanget pikasieuneun. Anu matak
tara aya jalma anu lunta-lanto kadinya. Dina kapaksana ogé, teu weléh
sanduk-sanduk ka nu ngageugeuh didinya. Ari anu ngageugeuh di éta leuweung
katut gunung-gunung disabudeureunana, hiji lelembut titisan siluman jaman
Sangkuriang. NgarannaJonggrang Kalapitung.Awakna jangkung badag tanding gunung.
Kulitna hideung lestreng tandingareng. Bulu kumisna sagedé-gedé tambang injuk.
Buukna gimbal cawigwigngarerewig. Kakara oyag lamun katebak angin baliung. Éstu
pikagilaeun
jeung pikasieuneun pisan. Mun ngomong, sorana handaruan tanding gugur. Héséngabédakeunana,
keur leuleuy atawa keur ambek.
Si
Kabayan Meuleum Lauk :: Dongengilustrasi:
Mangle
Ku bapana. Si Kabayan dititah masantrén di hiji lembur
nu rada mencil. Masih kénéh tradisonal pasantrénna téh. Saréna di kobong
ngampar samak jeung sababaraha urang baturna. Daharna sangu liwet. Ngaliwetna
reremenna mah sorangan-sorangan, tapi sakapeung mah babarengan. Mun ngaliwetna
dihijikeun sangu liwetna ditamplokeun kana cécémpéh nu diamparan daun cau,
terus didalahar babarengan.
Deungeun sanguna saaya-aya. Mun tas balik mah teu hésé, dan dibekelan ku
kolotna, surundéng, kéré lauk, jeung sajabana. Mun teu boga deungeun sangu, Si
Kabayan sok nyair di solokan leutik nu teu jauh di kobongna sakalian bari
néangan suluh keur ngaliwet, kawantu jaman baheula mah teu usum minyak tanah
atawa LPG. Mun nyair, sakapeung teu beubeunangan, sakapeung mah meunang
berenyit, lélé, hurang, belut, jeung lauk nu palid ti balong.
Hiji mangsa, waktu isuk-isuk nyair di solokan, Si kabayan meunang anak lauk
emas sagedé indung leungeun dua siki. Atuh atoheun pisan. Laukna diteundeun
buni pisan, bisi dihakan ucing. Si Kabayan ngaliwet, sanggeus asak teu terus
meuleum lauk.
“Moal waka dibeuleum bisi babaturan ménta, engké uing moal kabagéan,” ceuk
haténa. Atuh baturna dalahar, Si Kabayan mah kalah ka kekedengan.
“Can hayang dahar, teu ngarareunah awak,” pokna waktu ditanya kubabaturanana.
Réngsé dalahar babaturanana kalaluar ti kobong rék arulin, Si Kabayan hudang,
terus muru hawu. Ngan seuneuna geus pareum, geus euweuh ruhayan, malah
hareupeun hawuna dihéésan ucing. Ku Si kabayan ucingna digebah, tuluy mirun
seuneu, suluhna tapas. Sanggeus tapasna ruhay, anak lauk emas dibeuleum. Bari
ngadagoan beuleum lauk asak, Si Kabayan ngala céngék ti pipir kobong, diréndos
makeé uyah dina coét.
Geus kitu, ngeduk liwet tina kastrol, diwadahan kana piring séng. Si Kabayan
muru hawu, leungeun katuhuna nanggeuy piring séng, leungeun kencana nyekel
coét. Barang diteang, tapasna geus pareum kawntu tapasna ngan hiji, malah geus
ampir jadi lebu. Atuh beuleum laukna téh kurumuy, hideung jeung pinuh lebu,
geus teu mangrupa lauk. Ku Si Kabayan dikoréhan. Kacida pisan heraneunana, sabab
beuleum laukna téh ata tilu.
“Ti mana hiji deui? Tadi mah meuleumna ngan dua. Babaturan pohoeun kitu? Ah,
milik mah timana waé,” ceuk Si kabayan dina haténa.
Si Kabayan nyait beuluem anak lauk emas hiji, diasaan , enya lauk, lauk nu hiji
beak, Si Kabayan nyait deui lauk nu hiji deui. Diasaan heula, bener lauk. Si
Kabayan nuluykeun deui daharna sangu liwetna, mani ngalimed. Ku sabab lapar
kénéh, Si Kabayan nyiuk deui sangu, terus nyait beuleum lauk nu katilu. Waktu
diasaan, Si kabyan nyengir, sabab rasana haseum jeung bau. “Ucing bangkawarah,”
pokna gegelendeng, léos ka cai, kekemuna leuwih ti sapuluh kali. *** (AG,
diropéa tina carita Si Kabayan nu asalna ti Banten / Galura)


text:
Tasma
- "Glasses" can also be the plural of "glass".
Tasma, ogé disebut kacamata atawa kacapanon nyaéta rarangka nu nyekelan lénsa nu dipakéna dihareupeun salah sahiji atawa dua panon pikeun menerkeun tetempoan atawa protéksi tina cahya nu ngabahayakeun panon (conto: cahya ultrabungur. Kiwari tasma ilahar ngabogaan ogé hiji jambatan antara lénsa kénca jeung katuhu, sapasang kuda-kudana nu némpél kana irung, sarta kakait kana dua ceuli.
Temo oge[édit | sunting sumber]
- Eye examination
- Eyeglass prescription
- Corrective lens
- Geek chic
- History of optics
- Meganekko
- X-ray vision
- Stereoscopy
Rujukan[édit | sunting sumber]
Tumbu luar[édit | sunting sumber]
- Antique Spectacles, extensive history and pictures of spectacles.
- British Optical Association Museum, Spectacles Gallery


text:
Siamang
Siamang nya éta kera hideung anu lenganna panjang, sarta hirup dina tangkal-tangkal.[1] Umumna, siamang pohara tangkas waktu usik di luhur tangkal, ku kituna euweuh prédator anu bisa néwak maranéhanana.[1] Siamang mangrupa spesiés kaancam, alatan deforestasi habitatna gancang.[1] Siamang henteu miboga buntut sarta ngabogaan postur awak anu kurang ajeg.[1] Siamang ogé ngabogaan perkembangan otak anu luhur.[1] Siamang boga warna hideung rada cokelat kabeureum-beureuman.[1] Kera ieu ngabogaan anyaman antara ramo kadua sarta katilu.[1]
ciri has kera ieu miboga beungeut kawas lélépén sarta boga warna bodas.[2] Awakna ditutupan buuk leubeut, iwal dibagian beungeut, telapak leungeun, suku sarta kélék.[2] siamang miboga kelir hideung legam berlengan panjang sarta hirup dina tatangkalan. Maranéhanana hirup dina jumplukan leutik, panglobana tiluan] sarta henteu ngabogaan tempat saré husus kawas kera séjénna.[2] siamang kaasup jenis sato anu sieun kana cai kawas ucing.[2] sorana pohara tarik pisan sarta bisa kadéngé nepi ka jarak 6,5 méter.[2] kera jenis ieu pohara tangkas dina hal ngagalantung ti tangkal ka tangkal.[2] ieu sebabna manéhna miboga anyaman antara ramo kadua sarta katiluna.[2] sanajan ngabogaan lima ramo, sabot gulawing di tangkal , manéhna ngan ngagunakeun opat ramo leungeunna.[2] Manéhna ogé ngabogaan tingkat kacerdasan luhur dibandingkeun jenis sato séjénna.[2] Maranéhanana nyapih anakna nepi ka umurna sataun. Kera jenis ieu kaasup sato omnivora anu ngadahar tutuwuhan atawa serangga.[2]


text:
Nyi Rara Kidul
Nyi Rara Kidul, atawa Kangjeng Ratu Kidul nyaeta hiji tokoh mitos nu dipercaya ngawasa Laut Kidul.[1] Ieu kapercayaan dipimilik ku masarakat pulo Jawa jeung Bali. [1]
Mitos Nyi Rara Kidul[édit | sunting sumber]
Kacaritakeun hiji putri geulis ngaranna Kadita.[2] Alatan kageulisanana, manéhna disebut Déwi Srangéngé. Déwi Srangéngé téh anak ti Raja Munding Wangi Sanajan miboga putri nu kacida geulisna, Sang Raja tetep sedih lantaran manéhna mah mikahayang budak lalaki. Lantaran kitu, raja téh nikah deui ka Déwi Mutiara nepi ka boga budak lalaki. Déwi Mutiara hayang anakna jadi raja, nepi ka manéhna narékahan sagala rupa sangkan hal éta bisa tinekanan. Tuluy Déwi Mutiara ngadatangan raja sarta meredih sangkan raja nitah Déwi Srangéngé indit ti istana. Tapi raja nolak kana paménta Déwi Mutiara. Teu nepi ka dinya waé tarékah Déwi Mutiara téh, isukna manéhna nitah abidna indit ka dukun sangkan ngaguna-guna putri Kadita. Peutingna awak Kadita geus pinuh ku bisul sarta borok. Nalika hudang, manéhna kacida reuwaseunana alatan awakna bau tur pinuh ku borok. Nalika raja apaleun ngeunaan kaayaan anakna nu kitu, manéhna kacida sedihna nepi ka ngadatangkeun kabéh tabib pikeun ngubaran panyakit anakna. Tapi éta panyakit téh teu cageur waé, antukna raja nitah Kadita indit ti istana alatan manéhna embung Kadita jadi bahan omongan di sakuliah negeri. Putri Kadita indit bari ceurik. Teu nyaho kudu kamana pilampaheunana. Ampir tujuh poé tujuh peuting lalampahan manéhna nepi di Laut Kidul. Tuluy manéhna ngajleng ka jero laut. Éta cai laut nyageurkeun panyakit Kadita nepi ka antukna mah Kadita jadi pangawasa laut kidul tur meunang jujuluk Nyi Rara Kidul.
Makam Rara Kidul[édit | sunting sumber]
Di Pelabuhan Ratu aya makam nu dipercaya jadi makam Nyi Rara Kidul. Perenahna 20 km ti Pelabuhan Ratu, nyaéta di basisir Karang Hawu. Di ieu makam ogé aya rohangan husus nu didominasi ku warna beureum, tur aya lukisan gedé nu ngagambarkeun Nyi Rara Kidul. salian ti éta di gigireun makam Nyi Roro Kidul aya ogé makam Eyang Jalah Mata, Eyang Sanca Manggala jeung Eyang Syeh Husni Ali.
Hajat Laut[édit | sunting sumber]
Masyarakat pamayang di basisir beulah kidul biasana ngalaksanakeun hajat laut minangka ébréhan rasa sukur tur nganuhunkeun ka Nyi Rara Kidul réhna geus ngabantuan ngaronjatkeun panghasilan. Ieu upacara biasana dilakukeun di Pelabuhan Ratu, Ujung Genteng, Pangandaran, Cilacap, jeung Sukawayana.
Referensi[édit | sunting sumber]
- ↑ a b Nyi Roro Kidul (Diakses tanggal 31 Oktober 2011) (id)
- ↑ Dewi Srangenge (Diakses tanggal 31 Oktober 2011) (id)


text:
Saum
Saom (Basa Arab: صوم) nyaeta kecap Basa Arab keur puasa nu diatur ku hukum Islam. Patukang tonggong jeung kapercayaan (non-Islam), ibadahna keur Muslim henteu diwatesan ku bulan suci Islam Ramadan wungkul. Dina bulan Romadon mah saum teh mangrupakeun salasiji tina Rukun Islam.
Daptar eusi
Etimologi[édit | sunting sumber]
Kecap saom diturunkeun tina Basa Siriak sawmo.[rujukan?]
Sacara literal, saom hartina 'pantrang'. Dina istilah hukum Islam, Saom hartina 'dipantrang tina dahar, nginum jeung sapatemon [1]
Basa sejen[édit | sunting sumber]
Keur kalolobaan Muslim, Basa Arab lain mangrupakeun basa kahiji, ku kituna, Muslim di tempat eta make kecap sejen keur nyebutkeun Saum gumantung kana perenah jeung basana. Contona, Muslim di Apganistan, India, Iran, Bangladés, jeung Pakistan make kecap rozah nu asalna tina Basa Pérsia. Di Turki, Saom disebut oruç, sedengkeun dina komunitas Malayu di Malaysia, dipake kecap puasa, nu asalna tina Basa Sangsakerta, upvaasa. Puasa dipake oge di Indonésia jeung Sunda.
Definisi[édit | sunting sumber]
Muslim dipantrang pikeun dahar, nginum, ngaroko, sarta sapatemon ti mimiti medalna fajar (Subuh) nepi ka surupna panonpoé (Magrib). Puasa teh hakekatna dimaksudkeun pikeun maluruh deukeutna urang ka Gusti Alloh sarta nambahan katakwaan ka Mantenna. Salasahiji tujuan tina puasa oge nyaeta keur ngarasakeun kumaha rasana jalma nu henteu untung nu henteu salawasna mibanda dahareun jeung inuman nu nyampak. Oge, urang teh kudu ngajauhan gegelendeng sarta mikir pikiran-pikiran nu datangna ti setan. Puasa oge bisa ditingali minangka hiji jalan keur ngadalikeun hawa napsu (lapar, halabhab, sahwat, amarah) sarta leuwih mokuskeun kana kataatan ka Pangeran.
Kondisi puasa[édit | sunting sumber]
Niat (Niyyah)[édit | sunting sumber]
Sangkan sah puasana, dina mangsa munggaran arek ngalakukeun saom, kudu dipiheulaan ku niat (niyyah); hal ieu bisa dianggep minangka ngawangun hiji sumpah.
Wanci nu dipantrang pikeun puasa[édit | sunting sumber]
Sanajan puasa teh mangrupakeun ibadah nu hade dina Islam, aya sababaraha wanci nu dipantrang puasa keur urang, di antarana:
- 'Idul Adha
- 'Idul Fitri
- Poé Tasrék (tanggal 11, 12 jeung 13 dina bulan Dzulhijjah).
- Puasa teu beunang dina poe Jumaah lian ti bulan Romadon, kajaba lamun dihijikeun jeung poe samemehna atawa sangeusna.
Puasa dina Qur'an[édit | sunting sumber]
- يٰأَيُّهَا ٱلَّذِينَ آمَنُواْ كُتِبَ عَلَيْكُمُ ٱلصِّيَامُ كَمَا كُتِبَ عَلَى ٱلَّذِينَ مِن قَبْلِكُمْ لَعَلَّكُمْ تَتَّقُونَ
'Héy jalma-jalma nu ariman, geus diwajibkeun puasa ka aranjeun sakumaha diwajibkeunnana keur jalma-jalma samemeh anjeun, sangkan anjeun tarakwa.' [Surat Al Baqoroh, 183]


text:
Palu
- Kaca ieu eusina ngeunaan pakakas Palu. Pikeun guna lian ti Palu, tempo Palu (disambiguasi)
Palu atawa martil nyaéta pakakas anu dipaké pikeun nakol hiji barang. Palu umumna dipaké pikeun maku, ngoméan hiji banda, nempa logam jeung ngancurkeun hiji banda. Palu dirarancang pikeun tujuan nu tangtu kalawan variasi dina wangun jeung struktur. Wngun umum palu nyaéta boga gagang jeung hulu, kalawan bagian anu leuwih beurat dina huluna. Desan dasar palu sangkan babari dipaké, tapi aya ogé modél palu mékanis anu dioperasikeun pikeun kaperluan au leuwih gedé.
Palu mungkin pakakas anu pangkolotna anu masih kénéħ nyampak nepika kiwari. Palu batu dipikawanoh geus dipaké ti semet taun 2.600.000 Saméméh Maséhi [1]. Palu nyaéta pakakas dasar pikeun rupa-rupa profési. Minangka analogina, palu ogé dipaké pikeun pakakas anu didesain pikeun méré takolan, contona dina mékanisme pikeun ngaluncurkeun pélor dina bedil.
Referensi[édit | sunting sumber]
- ↑ Semaw, S., M. J. Rogers, J. Quade, P. R. Renne, R. F. Butler, M. Domínguez-Rodrigo, D. Stout, W. S. Hart, T. Pickering, and S. W. Simpson. 2003. 2.6-Million-year-old stone tools and associated bones from OGS-6 and OGS-7, Gona, Afar, Ethiopia. Journal of Human Evolution 45:169-177
Tumbu luar[édit | sunting sumber]
- (en) Tipe Palu gambar jeung deskripsi
- (en) Museum Palu


text:
Estimator
Dina statistik, estimator nyaeta fungsi data "diketahui" numana digunakeun keur nga-"estimasi" parameter anu teu "diketahui". Lobana estimators nu beda ngamungkinkuen keur unggal paramater anu "diberikan". Sabaraha kriteria digunakeun keur milih antar estimator. Geus ilahar lamun hiji kriteria teu jelas keur nangtukeun hiji estimator ka estimator sejenna.
Aya dua tipe estimator nyaeta: point estimators, jeung interval estimators.
Point estimators[édit | sunting sumber]
Point estimator θ tina parameter θ:
- Bias ti θ diartikeun B(θ) = E[θ] − θ
- θ nyaeta unbiased estimator ti θ "jika dan hanya jika" B(θ) = 0 keur sakabeh θ
- Mean square error ti θ diartikeun MSE(θ) = E[(θ − θ)2]
- MSE(θ) = V(θ) + (B(θ))2
- Simpangan baku θ oge disebut standard error ti θ.
numana V(X) nyaeta varian ti X jeung E nyaeta operator nilai ekspektasi.
Kadangkala pamilihan unbiased estimator ngagunakeun variance panghandapna. Kadangkala oge leuwih dipilih tanpa wates ka unbiased estimators; tingali Bias (statistics). Ngeunaan "best unbiased estimators", tempo oge Gauss-Markov theorem, téoréma Lehmann-Scheffé, Rao-Blackwell theorem.
Tempo oge Maximum likelihood.


text: 1Barang segel anu katujuh dibuka; jep, sawarga jempling kira-kira satengah jam lilana. 2Geus kitu, tujuh malaikat anu narangtung payuneun Allah tea, dibagi tujuh sangkakala. 3Datang deui hiji malaikat anu mawa parukuyan emas, tuluy eta malaikat nangtung deukeut hiji mezbah; seug, ka eta malaikat dibere dupa loba pisan, anu kudu dikukuskeun dina mezbah emas payuneun singgasana tea, bareng jeung paneda jelema-jelema anu aribadah. 4Haseup tina parukuyan ngelun, nyambuang bareng jeung paneda jelema-jelema nu aribadah, kahaturkeun ka lenggah Allah. 5Ari parukuyan tea, ku eta malaikat, dieusian ruhak tina mezbah, terus diawurkeun ka bumi; tuluy bae disusul ku gelap tingbeledag, tinggulugur, jeung dibarengan ku kilat; jaba ti eta, bumi ge, inggeung ku lini. 6Tujuh malaikat nu nyarekel sangkakala geus sadia-sadia. 7Malaikat nu kahiji, niup sangkakalana: Breg, aya hujan es campur seuneu jeung getih ditamplokkeun kana beungeut bumi. Sapertilu taneuh, sapertilu tatangkalan, jeung sapertilu jujukutan nu keur harejo kahuru. 8Malaikat nu kadua, niup sangkakalana: Breh, aya nu siga gunung ngajungkiring, hurung ku seuneu, dikunclungkeun ka laut; sapertilu laut ngajadi lautan getih. 9Sapertilu mahluk nu hirup di laut, kitu deui sapertilu kapal-kapal, beak musna. 10Malaikat nu katilu, niup sangkakalana: Hiji bentang anu kabina-bina gedena nyuruwuk ti langit bari hurung ngagugudag; breg, eta bentang, ninggang kana sapertilu walungan-walungan jeung sumber-sumber cai lianna. 11Ieu bentang, ngaranna Apsintos anu hartina, pait. Cai anu katinggang ku eta bentang, jadi pait teu bisa diinum; akibatna, loba manusa nu paeh. 12Malaikat nu kaopat, niup sangkakalana: Eta sora sangkakalana ngahantem sapertilu panonpoe, sapertilu bulan, sapertilu bentang-bentang nepi ka sapertilu cahayana leungit. Jaba ti eta sapertiluna beurang ge, henteu kacaangan; kitu deui sapertiluna peuting. 13Ari di langit, aya hiji galudra anu keur ngalayang, — kacida luhurna — bari disada; sorana gede jeung aya unina: “Balai! Balai! Balai pangeusi bumi, upama tilu sangkakala malaikat sejenna deui enggeus ditiup!”